qundao/data-zh-poetry huggingface dataset:
游四明山放歌
作者：黄景仁
朝代：清
体裁：古风

赤城峨峨一千丈，欲走东海连蓬莱。望洋忽勒千里足，怒气倒激成潆洄。太阴冱结惨不泄，仅有一窦从天开。四明之号自兹始，其脉本自天台来。绵亘七邑，为里八百，三百八十，芙蓉崔嵬。道书六六兹第九，丹山赤水何雄哉。三菁二韭恍可掬，际天浅黛浮云隈。羊蹲牛伏怒雕镂，大晦小晦争奇瑰。罾囊所注究何物，灵气郁结凝胚胎。阴晴瞥眼倏易候，高下指臂交钩排。峭壁一劈忽千仞，独鹤吊影愁猿猜。依稀毋乃鬼斧凿，窈冥若有神丁锤。或如神龙忽掉尾，或若铁骑宵衔枚。或如丈夫倚长剑，仰看白日心馀哀。或如华堂敞高会，玉山渐渐东西颓。或如美女将进酒，凝睇却立擎瑶杯。忽或纂组杂婉媷，忽或旗鼓纷旋回。躨跜变化不可以笔述，势掩赤柱驱风雷。星辰绝顶手堪摸，银河贴天声喧豗。沧桑迁变运指掌，琉球日本数点青如苔。阆风一夜忽至此，日月照耀金银台。空中步虚夜深落，金支翠羽光徘徊。宛延神物国其下，击斗往往苍崖摧。阴霾贼雾黝深窟，上有云气徵祥灾。渴虬饥鳄恣拿攫，苍麋玄豹和黄罴。丹葩琪草四时绿，贝多一树何人栽。如拳黄独遍幽谷，生啖不用松枝煨。胡麻满地亦可饭，女萝作衣无须裁。石屏丹灶孰屏当，霓裳何处相追陪。呜呼人间果有宅仙处，至此那得留形骸。昔闻句馀东南擅名胜，瀛壶最近兹其推。寻真倘恍得灵躅，此处曾隐仙人梅。谢公万夫凿不得，阮刘遗迹空沉埋。古人一一呼不应，徒使后死慷慨愁心怀。终当披发谢尘鞅，冥心决凿山中坯。丹文秘记有时见，何必岁岁穿芒鞋。狂歌忽卷海霞出，正值鹤驭风中回。
游岳麓
作者：黄景仁
朝代：清
体裁：古风

昔闻登高必自卑，游岳今从岳麓始。兹山非卑胡云卑，为岳之麓故云尔。昨从小楼望见之，际空一抹云四垂。环峰叠嶂坐中物，计程尚隔湘江湄。今朝买渡径孤往，行尽盘陀入林莽。江声渐远猿声来，历历松风四岩响。崇祠绀宇且莫留，振衣直上莲峰头。送江入湖目炯炯，出山向野云悠悠。侧身西望望城郭，青气模糊惨心魄。洼然为谷隆然陵，万古千秋同寂寞。千秋万古亦莫悲，我今歌哭知者谁。名山姓氏本有属，忍使灭没同蒿莱。忽听清声下山走，怀古苍茫意何有。水流花开人事非，忆杀吞声杜陵叟。回头天半闻归鸿，暝色锁尽千芙蓉。此间□□休延伫，望日明朝到祝融。
游湖遇雨
作者：黄景仁
朝代：清
体裁：古风

十里有一榭，五里有一亭。吾志岂不属，所爱山水清。柳外见湖色，烟中闻橹声。始来旷登瞩，当路车马盈。忽然山雨至，石涧铮纵鸣。一扫俗游去，冷然寄吾情。不见画舫集，但见沙鸥轻。此意待来者，悠悠晤平生。
游漪园暮归湖上
作者：黄景仁
朝代：清
体裁：七言律诗

名园负郭水为邻，水上垂杨系马频。寻遍旧踪疑隔世，画来秋色借全身。池台入瞑难留客，鱼鸟能愁不近人。若说西湖似西子，此时意态祇宜颦。
游白沙庵僧舍
作者：黄景仁
朝代：清
体裁：五言律诗

偶展登临兴，攀萝到上方。江流送今古，僧话杂兴亡。漱罢水泉冷，听沉山磬凉。归来林坞夕，高处尚斜阳。
游舣舟亭
作者：黄景仁
朝代：清
体裁：五言律诗

确䂽石穿屦，萧疏树碍眉。已添新长竹，不辨旧题诗。佳日虚高会，前游引梦思。凭栏好风至，美满为谁私。
湖上和酬仇丽亭
作者：黄景仁
朝代：清
体裁：七言律诗

袖里琅玕一笑投，凭栏朗诵破枯喉。湖山本是君家物，风月翻添客里愁。夹岸晚荷香堕水，一堤烟柳澹思秋。采菱声散横塘暮，多病词人莫倚楼。
湖上杂感·其一
作者：黄景仁
朝代：清
体裁：七言绝句

远山如梦雾如痴，湖面风来酒面吹。不见故人闻旧曲，水西楼下立多时。
湖上杂感·其二
作者：黄景仁
朝代：清
体裁：七言绝句

水寒成阵怯衣单，落拓愁怀遣倍难。薄负才情合憔悴，可怜闲煞好阑干。
湖上阻风杂诗·其一
作者：黄景仁
朝代：清
体裁：七言绝句

萧萧落木动微波，自古湘中有怨歌。一十二峰青曲曲，绿云多处见湘娥。
湖上阻风杂诗·其三
作者：黄景仁
朝代：清
体裁：七言绝句

平湖八月浩无津，明月芦花思煞人。纵使洞庭齐化酒，只宜秋醉不宜春。
湖上阻风杂诗·其二
作者：黄景仁
朝代：清
体裁：七言绝句

沄沄水气变朝昏，日色如灰转眼沈。时见空中紫烟起，定知何物在湖心。
湖上阻风杂诗·其五
作者：黄景仁
朝代：清
体裁：七言绝句

楚天归思暮飞腾，破浪乘风病未能。若是吴山通地穴，何须辛苦下巴陵。
湖上阻风杂诗·其四
作者：黄景仁
朝代：清
体裁：七言绝句

长沙秋色远苍茫，今夜扁舟又此乡。生怪三江合流处，最禁人望是清湘。
湖楼夜起
作者：黄景仁
朝代：清
体裁：七言律诗

渔舠歌舫寂无踪，梦醒湖云第几重。掩幔水风能破醉，钩帘斜月似窥侬。暗中草气兼秋气，烟外山容似病容。若为幽人伴遥夜，一灯楼上自鸣钟。
湖阴
作者：黄景仁
朝代：清
体裁：古风

多时欲作湖阴行，此日湖阴行始果。天寒岁魄野不晖，日暮途穷马时堕。似闻人语不见人，转过林稍见灯火。是时人畜同时饥，入村沽酒村民疑。比邻环集叩来路，语久方知宿程误。官严不敢留生客，更欲披星向前去。我告村翁容小留，忍待月出东山头。
湘春夜月·上元太平使院登府子城
作者：黄景仁
朝代：清
体裁：词

漫登高。此间不像今宵。望去数点红灯，历落逗林梢。浅浅几家门巷，便几声笑语，听也无聊。有别家年少，空墙徙倚，吹起寒箫。红桥旧路，曾随翠毂，拾过银翘。不是难甘岑寂，奈风情渐减，转觉萧骚。梦随尘散，踏歌声、隐隐干霄。三五月，算今年初度，照他细草，已种愁苗。
湘春夜月·竹帘同蓉裳赋
作者：黄景仁
朝代：清
体裁：词

是何人、生生擘碎湘云。掩映绮阁银栊，漠漠漾波纹。界土一丝丝月，又几丝花气，约住炉薰。任软红十丈，此间清绝，不到纤尘。昔游还记，黄陵庙外，青草湖滨。细认绿烟一段，有未枯怨血，不断离魂。昼长窣地，看模糊、犹带烟痕。斜捲处，把冰纹簟展，楚词读罢，如见湘君。
湘月·春夜
作者：黄景仁
朝代：清
体裁：词

犀帘烂尽，问深宵、几回枕上弹指。生惯春愁，怎昔日、不到愁心如此。几阵风时，数声雨后，心碎如窗纸。睡乡才稳，隔花钟又敲起。试算大地茫茫，断无春到，只有霜毛里。莫问寻欢，便好梦、不许而今重理。病没人知，寒无人问，守得衾成水。销魂尚可，更无魂可销矣。
湘江夜泊
作者：黄景仁
朝代：清
体裁：五言律诗

三十六湾水，行人唤奈何。楚天和梦远，湘月照愁多。霜意侵芳若，风声到女萝。烟中有渔父，隐隐扣舷歌。
湘阴夜泊
作者：黄景仁
朝代：清
体裁：五言律诗

吹笛沧浪暮，波声拍枕眠。草青熊子国，春上楚人船。极浦花如梦，三更月似弦。何因一宵卧，忽到五湖边。
满庭芳
作者：黄景仁
朝代：清
体裁：词

题下琼签，唤来青使，邀他仙侣神洲。今宵会早，新贺玉成楼。约得羿妃同驾，笑冰轮、漫似银虬。招手语，阆风近也，待尔碧云头。云璈才奏罢，砑光舞歇，无限新愁。道巨鳌钓去，海欲西流。正拟乘风归也，奈三山、破碎难留。还羡尔，白头戴胜，穴处得优游。
满江红
作者：黄景仁
朝代：清
体裁：词

静念平生，忽不乐、投杯而起。无因泻、长江万斛，剖胸一洗。识路漫誇孤竹马，问名久似辽东豖。道飞扬跋扈欲何如，穷杀尔。裈中虱，真堪耻。车中妇，伊谁使。向青山恸哭，只应情死。斫地莫哀终有别，问天不应无如已。且浮生、花月醉千场，吾行矣。
满江红 其一 题岳仲子鄂渚吟诗后
作者：黄景仁
朝代：清
体裁：词

老子当年，曾几醉、南楼夜月。但惨澹、狮儿霸气，断戈沉戟。一片武昌秋柳绿，三更鹄渚寒涛急。问扁舟、谁叫落梅风，声声笛。高宴会，西园集。狂啸傲，南州客。向残山剩水，射棚行炙。安乐宫门无片瓦，吕蒙城畔馀残堞。想先生、凭吊日登临，悲秋极。
满江红 其三 题岳仲子鄂渚吟诗后
作者：黄景仁
朝代：清
体裁：词

仆本狂奴，频掩卷、壮怀陡发。翘首处、大江西上，暮云明灭。楼上有人题健句，郢中自古生词客。算浮生、何日驾扁舟，冲双屐。高吟罢，鸡声歇。独酌倦，残釭没。忽天风吹梦，长鲸喷雪。下界霜钟催去急，倒看万顷蘋洲白。蓦惊回、风雪锁严城，空凄切。
满江红 其二 题岳仲子鄂渚吟诗后
作者：黄景仁
朝代：清
体裁：词

鄂国王孙，认一片、精忠馀烈。想当日、偏师背水，旌旗猎猎。帐外涛冲猿鹤警，军中夜冷鱼龙寂。到而今、急雨打空江，犹呜咽。沉不尽，横江铁。烧不断，临江壁。尽茫茫古意，乱填胸臆。十载雄名留幕府，兴酣如此方摇笔。把新诗、点染旧江山，都生色。
满江红·京口感怀寄洪大稚存左二仲甫
作者：黄景仁
朝代：清
体裁：词

蒜岭西头，曾醉过、几场明月。屈指算、经年抱恙，三秋作客。白浪驱人贫有效，西风劖梦愁无迹。到江山胜处忽悲来，头堪白。万里下，岷峨雪。千古泻，英雄血。只茫茫人海，无聊之极。二十年来堪悔事，一声山寺霜钟歇。问南徐风景近何如，归来说。
满江红·吴大帝庙
作者：黄景仁
朝代：清
体裁：词

伯也无年，把草草、江东付尔。不数载、西连北拒，公然帝矣。彼国有人难径渡，诸君为将偏甘死。只几封、降表落中原，生平耻。垂珠冕，翘华履。睛点碧，髯掀紫。问生儿谁道，不应如是。半壁江山成夜火，一生事业凭春水。小朝廷、血食尚千秋，谁能此。
满江红·感旧
作者：黄景仁
朝代：清
体裁：词

酒渴香消，梦汝在、意钱庭院。依旧是、春潮生颊，露桃如面。病后腰成花一捻，别来泪缴珠千串。诉侯门、多少苦和辛，红妆贱。鸾掩镜，蝉分钿。南去鹊，西飞雁。叹崔郊戎昱，千秋空羡。二月竹枝辞峡恨，三更柘舞临湘怨。梦回时、斜月满关山，无人见。
满江红·瓦松
作者：黄景仁
朝代：清
体裁：词

浪得松名，借片瓦、托根而已。也只伴、墙蒿城草，一般生理。馀气惯催金碧换，劫灰不共鸳鸯死。博词人、争咏昔邪房，香生齿。鸱吻畔，鱼鳞里。连断藓，交丛杞。怪宫空寝坏，尔曹偏喜。似有客楼新雨绿，更无僧寺斜阳紫。怕深宵、发屋走妖狐，齐飞起。
满江红·赠王桐巢
作者：黄景仁
朝代：清
体裁：词

何物书生，曾跃马、炎天雪窖。论家世、过江棨戟，文章忠孝。蕉鹿几番惊往事，关山若个常年少。更飘零、一梦落青楼，从头觉。湘月落，青猿笑。楚天阔，哀鸿叫。把离骚痛读，千秋同调。好赋十年留恨别，雄心独夜归屠钓。订他时、书卷换渔蓑，吴淞棹。
满江红·题高佩之图照
作者：黄景仁
朝代：清
体裁：词

大袖疏襟，凭管领、秣陵秋色。省古貌、须髯尺五，羲皇标格。三径只馀犹子守，半生悔作诸侯客。检青箱、和笑唤孙前，经横膝。淮水上，丝歌咽。冶城畔，车尘热。住繁华窟里，寂寥扬宅。肯读便成佳子弟，看山可放閒踪迹。待他年、风景按图中，来寻觅。
濑水浣女祠
作者：黄景仁
朝代：清
体裁：七言律诗

覆舟渔父共心期，识在穷途死固宜。岂必士为知己用，曾闻事不使人疑。沈埋情种潭千尺，来往英灵风满旗。试问若耶溪畔女，可应羞煞沼吴时。
濠州杂诗·其一
作者：黄景仁
朝代：清
体裁：七言律诗

濠上浮云气寂寥，荒城风日晚飘萧。地形分控东西楚，山势犹争南北朝。陌路尘沙颜黯淡，乡关橘柚盼迢遥。咋来汴泗交流处，作客依然斗转杓。
濠州杂诗·其二
作者：黄景仁
朝代：清
体裁：七言律诗

半生古意尽消磨，挽日空劳壮士戈。宿莽难邀论水客，晓风犹怨拔山歌。路开空阔中原气，梦绕迷漫淮海波。欲向都梁采香草，美人天末奈愁何。
濠梁
作者：黄景仁
朝代：清
体裁：七言律诗

谁道南华是僻书，眼前遗躅唤停车。传闻庄惠临流处，寂寞濠梁过雨馀。梦久已忘身是蝶，水清安识我非鱼。平生学道无坚意，此景依然一起予。
灵壁磬石歌
作者：黄景仁
朝代：清
体裁：古风

青神赤埴输球琳，泗滨作贡传至今。古乐虽亡古质在，历久剥削沉坑深。产饶欲尽不尽气，得径尺价昂兼金。当年帝命后夔戛，圣作圣奏圣所歆。于风斯干乐斯振，知民立辨宣郁沉。后人好尚乃大异，用作拱玩搜岩岑。金钟玉管失依附，洞房曲几添清阴。峰峦洞穴卒嗟见，镂刻微渺穷芒针。螭盘蛇卧文理别，方坛华盖开张森。澄心堂砚秘制出，宣和天翰尤淋淋。丈人忽作束腰具，坐以神物供荒淫。文人癖嗜更多有，宝贵奚啻同天琛。斋空松雪图史散，庵废海岳莓苔侵。昔贤手泽半零落，望谁更辨泠泠音。一拳把玩不忍释，悄思登岱临风吟。国工国器交有待，完璧且作无弦琴。后人得此重爱惜，中有入海千秋心。
灵泽夫人祠
作者：黄景仁
朝代：清
体裁：七言律诗

空江落日黯祠门，髣髴云裳涕泪痕。一恸无由恩已绝，两家多故事难言。千秋杜宇休啼血，万里苍梧合断魂。终古湘灵有祠庙，流传真伪更谁论。
点绛唇
作者：黄景仁
朝代：清
体裁：词

细草空林，丝丝冷雨搀风片。瘦小孤魂，伴个人儿便。寂寞泉台，今夜呼君遍。朦胧见。鬼灯一线。露出桃花面。
点绛唇·春宵
作者：黄景仁
朝代：清
体裁：词

宿酒初醒，閒情似水和肠软。细雨三更，帘外春阴捲。一树梅花，落向閒庭院。无人管。冷风过处，点点春愁糁。
点绛唇·雨霁
作者：黄景仁
朝代：清
体裁：词

瘦骨无情，年年此际恹恹病。小立风前，讨个伤春信。淡月微云，作出春宵景。斜还整。断无人处，卐字阑干影。
烈士行
作者：黄景仁
朝代：清
体裁：古风

谐乐无疾奏，清识无急觞。若论壮士志，澒洞为中肠。剖掷当君前，中有一寸霜。击衣呼豫让，向风刎田光。交者不利身，差胜轻薄行。微躯不自惜，破胆与谁尝。
烛影摇红·灯花
作者：黄景仁
朝代：清
体裁：词

蓦地凝眸，蝉纱减却银釭亮。袅成兰气不多些，幻出花花相。深掩珠屏斗帐。莫教他、一丝风飏。金钱罢掷，棋子停敲，剪刀轻放。莫是明朝，青鸾有信堪凝望。只愁今夜似前宵，刻意将人诳。憎绝侍儿憨样。报声声、妆台斜傍。且挑香穗，书就桃笺，寄伊惆怅。
焦节妇行
作者：黄景仁
朝代：清
体裁：古风

雄鸡齐唤霜满天，看郎刀裹肩上肩。里胥促发似豺虎，语声未毕行尘前。茕茕为君守乡里，妾身虽生不如死。床头有儿呱呱声，此时欲死还宜生。翠钿罗襦一时卸，转托邻翁向街卖。郎行慎勿忧家中，妾身可碎妾不嫁。生当努力青海头，死当瞑目黄泉下。等闲一度十九秋，儿成学贾事远游。妾存已似枝上露，郎在亦白天边头。五更城头吹箴篥，黑云如轮月如漆。荧荧一点青虹寒，蟋蟀在户鬼在室。忽然四面来血腥，举头瞥见神魂惊。一人手提髑髅立，遍体血污难分明。汝近前来妾不惧，果是郎归定何据。一风暗来飘血衣，去日曾穿此衣去。郎归妾已知，但怪来何迟。床头一灯灭，梁上长绳垂。昔闻瀚海风沙一万里，郎兮几时飞度此。妾死尚欲随郎行，看郎白骨沙场里。
独酌感怀
作者：黄景仁
朝代：清
体裁：古风

昔读游侠传，不耻轻薄名。樗蒲与六博，世事浮云轻。逢人独意气，出语好聪明。自谓六合宽，掉臂随游行。颓奡乃积久，忧疹来纵横。万事悔少作，念之伤人情。浅识关洛彦，薄假吴楚声。玄黄不与析，悔吝谁为呈。颠狂眷侪辈，稍稍乖前盟。各欲自为计，夙昔非其诚。飘然舍之去，气结心怦怦。曲蘖腐肠物，吾乃托以生。暴弃岂自甘，舍此亦无成。崦嵫没西景，回薄无留精。天地方肃杀，冰雪将峥嵘。有酒傥不饮，明日谁逢迎。
独鹤行柬赵味辛兼示洪对岩
作者：黄景仁
朝代：清
体裁：古风

独鹤独鹤，神清骨臞，翮短力薄。不能声闻天，反为病投幕。昔傍野宾子，来直商山君。蒙君赐拂拭，谓是烟霞群。一朝秋风起林末，顾影徘徊忽相失。朝飞暮飞不得停，独向关山唳明月。独鹤汝不见支公爱汝铩汝翮，三年轩翥飞不得。胡为忽有凌霄心，警风露兮向寂灭。汝亦莫羡丁令威，千秋归去城郭非。清田双老更堪念，留田拔氅良可悲。人事类如此，得主亦已矣。终当复飞还，伴君白云里。白云杳杳波粼粼，哀音激羽君当闻。昔时伴侣可无恙，更为一问袁参军。
献县汪丞坐中观技
作者：黄景仁
朝代：清
体裁：古风

主人怜客困行李，开觞命奏婆猴技。一人锐头颇有髯，唤到宴前屹山峙。顉颐解奏偃师歌，敛气忽喷尸罗水。吞刀吐火无不为，运石转丸唯所使。上客都忘叶作冠，寒天倏有莲生指。坐令棐几湘帘旁，若有万怪来回皇。人心狡诡何不有，尔为此技真堂堂。此时四座群错愕，主人劝醉客将作。忽然阶下趋奚奴，瞥见庭中飞彩索。少焉有女颜如花，款闼循墙来绰约。结束腰躯瘦可怜，翻身便作缘竿乐。初凝微睇搴高縆，欲上不上如未能。失势一落似千丈，翩然复向空中腾。下有一髯挝画鼓，枨枨节应竿头舞。蓦若惊鸢堕水来，轻疑飞燕从风举。腹悬跟挂态出奇，踏摇安息歌愈苦。吁嗟世路愁险艰，尔更履索何宽然。鼓声一歇倏堕地，疾于投石轻于烟。依然娟好一女子，不闻兰气吁风前。我闻西京盛百戏，此虽杂乐犹古意。石虎休夸马伎书，杜陵雅爱公孙器。螭鹄鱼龙亦偶成，戏耳何必荡心气。狂来径欲作拍张，我无一技争其长。十年挟瑟侯门下，竟日驱车官道旁。笑语主人更觞客，明朝此际孤灯驿。
玉烛新
作者：黄景仁
朝代：清
体裁：词

影儿何处觅。剩空馆馀香，绿苔行迹。晓风残月关山路，应减昔时芗泽。如许腰肢，怕掌上、少人怜惜。可念我、思泪朝朝，揾烂吴绡几尺。多时客馆相偎，把锦被浓薰，砑笺亲擘。檀槽拨到刚私语，忽地当胸一画。看花易老，况又作、花间过客。拌憔悴、换得濒行，眼波轻掷。
王兰泉先生斋头消寒夜集观邝湛若天风吹夜泉砚作歌
作者：黄景仁
朝代：清
体裁：古风

门钥收鱼漏停箭，通政高斋夜张宴。烛辉沉沉酒气浓，半酣示客端溪砚。润结云腴细袅丝，紫蒸玉晕光凝片。有铭有印了不疑，明福洞主之所遗。我公得此走万里，从征十载军中携。雷硠电燹夺不去，蛮烟恶溪沐浴之。开縢发匣起光怪，传观四座群嗟咨。研乎酹汝樽中酒，似汝遭逢信希有。昔伴西山义士家，今归东观名儒手。当时海雪称畸人，弃家亡命走鬼门。摩挲铜柱度藤峡，经过桂管窥五屯。蓝胡侯盘雄四姓，花面蛮姬更骁劲。天女天魔舞队奇，阿夷阿等歌妆靓。邝生翩翩书记才，陆离瑰诡相辉映。是日猺獞屡跳梁，生入虎穴觇覆藏。记成赤雅将有用，研乎辛苦曾同尝。一身终殉家国难，片石空留姓氏香。何如我公佐熙代，嵩华森陵见风概。天子命佐征南军，读书长啸貔貅队。驰檄才清骠国烽，回军又撤旄牛寨。诗就常分豹略馀，书成总出山经外。想当草疏还飞文，军声如雷寂不闻。精莹研石不盈尺，墨沈洒遍天南云。归来论功爵不次，研乎与汝同策勋。公之英明动明主，四海倾心属公辅。会看一片墨池阴，不日化作苍生雨。我生万事蹉蹉跎，廿年人墨交相磨。书生报国徒诳语，我不如研何其多。传闻同时有绿绮，身后售归锦衣子。即今把玩知谁人，何年剑合延津水。惜哉见研不见琴，购得我欲倾千金。持将献公操一曲，飒飒天风泉夜音。
王述庵先生招集蒲褐山房观刘贯道兰亭禊饮图作歌
作者：黄景仁
朝代：清
体裁：古风

永和觞咏谁能继，蒲褐山房夜高会。裙屐都饶历代风，风流本属王家事。酒酣烛树光模糊，泼眼见此兰亭图。悠然坐我此亭上，和风清气来吹嘘。横绡七尺何不有，中山刘郎写生手。名士争摹马渡馀，苦心为落龙眠后。亭阴背山面流水，亭中主客竟谁是。倚栏一老观鹅群，渺然若逢情所欣，吾知此是王右军。一人偏右岸巾帻，若为苍生动颜色。不丝不竹情不欢，此是东山谢安石。一人据案坐上风，若欲自命为文雄，彷佛应是孙兴公。当年作诗复作序，似在惨淡经营中。其馀醉醒行坐乱无次，一一皆具点睛势。或吟或饮或笑嘑，不一雷同各生气。最后一客依修篁，拥虎皮坐神激扬。脱非谢散骑，合是袁龙骧。四十二人尽名彦，何必皆诗皆有传。士女空誇洛水游，旌旗却笑华林宴。古来文宴此独尊，亦凭此画方传神。后来图裕陵，隆准日角龙为真。真龙貌得犹易易，能貌此者嗟何人。我闻伯驹先时亦有作，吾家文献叹错愕。谓其铁毫微密极尽神，试较龙眠定何若。那得三图风雨倏合并，各出精灵斗强弱。不须望古穷幽探，筵前名士皆东南。我公文章经济赫为盛时出，不比典午末造无益惟空谈。后来好事作真迹，莫画当年尽今夕。
珍珠帘·雪夜怀蒋耘庄青阳
作者：黄景仁
朝代：清
体裁：词

一灯孤幌青无色。坐听竹声都寂。拥鼻正微哦，奈乱愁千结。窗内红炉窗外雪，只一纸、寒温便隔。□□。况怀人天际，关岭重叠。念尔回首无家，只随身弱季，依依作客。絮语夜阑时，问可曾眠得。瘦损腰围多病后，讵损了、江湖綵笔。相忆。倘有句裁成，寄南飞翼。
琵琶仙·留别孙吟秋程云槎
作者：黄景仁
朝代：清
体裁：词

绿酒红灯，刚遣却、萧索九秋风景。又早白雁声声，离程被攒紧。是解得、别原未免，再一晌、流连便怎。花替人愁，酒供人泪，幽恨谁省。问何苦、幺弦澒洞，把如此欢场变悽哽。纵有金壶汁泻，奈此情难尽。试壮语、神仙将相，和错刀、留赠公等。拌取烂醉离觞，一程程醒。
瑞龙吟·人日登高寄左二仲甫
作者：黄景仁
朝代：清
体裁：词

扶头醉。门外似水香车，将愁碾碎。可怜短短春衫，禁他几度，酒痕全渍。今朝事。唤取细马登山，作安仁记。还向极浦重寻，去年洒泪，伤春旧地。一岁登高几次。今朝合了，重阳为二。秋尽何似春初，两般滋味。春将愁到，甚处可回避。凄凉极、雁后难归，花前有思。况楚天迢递。故人谁把，草堂诗寄。倩驿边归使。□寄了梅花，当平安字。只愁到日，再无来骑。
生查子
作者：黄景仁
朝代：清
体裁：词

笙歌沸地时，蓦被风吹住。相顾各披衣，门外东西路。月落又乌啼，后约知何处。带得旧愁来，换得新愁去。
甫有
作者：黄景仁
朝代：清
体裁：五言律诗

甫有谈经约，传闻大不祥。黯同秋草折，永入夜台长。横瑟知无路，回车合断肠。一篇伤友赋，头白为江郎。
甬江舟中看山甚佳
作者：黄景仁
朝代：清
体裁：古风

甬江江头发清晓，四顾无如我舟早。红树千行雁一声，两岸秋山入绵渺。看山镇日开孤篷，转帆面面随樵风。帆欹风急作鸱叫，顷刻已过山千重。一峰对面一峰隔，每见一峰浮一白。酒酣倒喝行云来，似有山灵谢颜色。明朝还到海东头，青天一发见琉球。此时回忆看山处，又似蹄涔薜棹游。
由慈光寺至老人峰
作者：黄景仁
朝代：清
体裁：古风

孤发靡有极，出寺钟送响。始径祇壁立，继栈渐蛇往。一泉喷岩下，阴涧走滉瀁。馀支忽横漫，茧足破之上。瞑眩心摇旌，飘簸谷张网。离群属象形，巨力擘灵掌。行行避攫拿，境境得𢠳慌。托命藤系石，靡瞰匪千丈。怯气凝虑并，道心忘我长。百悟罗英苍，群妙展佚荡。玄关且未穷，中势无息壤。贫哉云中观，弥空有馀仰。
由烟霞岭至紫云洞精舍
作者：黄景仁
朝代：清
体裁：古风

日出倚湖棹，阴岭此孤发。丛筱时钩衣，晞露渐盈袜。已有樵斧声，丁丁出深樾。欲叩径所从，寻声易飘忽。稍稍开停云，微微辨琳阙。夜梵悄已沈，晨钟闲将歇。入门见夷光，沈照坐岩窟。洞气凝古香，云根抱臞骨。相对我亦忘，焉知境超越。君听幽涧泉，泠泠几时竭。
留别正阳书院诸生并怀邵二云编修·其一
作者：黄景仁
朝代：清
体裁：五言律诗

往岁青门客，曾为此地师。斯人真世表，而我亦心仪。暂释上丁菜，仍然太乙藜。诸君应怅惜，未得久追随。
留别正阳书院诸生并怀邵二云编修·其三
作者：黄景仁
朝代：清
体裁：五言律诗

不是周旋久，谁知作别难。懒惊边睡足，饮诧邴肠宽。此日勤根柢，他时望羽翰。生平求友志，休作世情看。
留别正阳书院诸生并怀邵二云编修·其二
作者：黄景仁
朝代：清
体裁：五言律诗

好事多君等，时来载浊醪。诵声联四舍，谈绪引中宵。不厌箕虚位，将毋木下乔。经师未岑寂，影质且休嘲。
留别正阳书院诸生并怀邵二云编修·其四
作者：黄景仁
朝代：清
体裁：五言律诗

送送一何远，秋原匝地阴。道存无聚散，身在任升沈。岁月惊将暮，云山黯自深。停车重为别，共此百年心。
疏影·秋思
作者：黄景仁
朝代：清
体裁：词

尘衣初典。却一番商信，吹下空馆。半枕还乡，袅作轻云，隔断楚天来雁。请看十万江南户，只一夜、秋声都遍。作朝来、微雨廉纤，失却越山数点。尚有濛濛远树，捲湘帘细认，烟水无限。画艇溪桥，几阵金风，流出败荷一片。小横塘唱愁眸睇，正贺老、临风瘦减。忽低头、瓜果筵前，孤负深闺欢宴。
病中
作者：黄景仁
朝代：清
体裁：古风

一身忧患百以牂，此时病本意中事。所嗟作客当途穷，居停生厌僮仆弃。冷风吹灭床头灯，残月照见纸帏弊。口热如炙头岑岑，称药置水竟谁是。人间万事不得知，静焉思之大堪悸。不惜负疾身，但念忧疾人。音容隔千里，两地怀酸辛。今年淫雨作荒岁，江湖欲接鼋鼍尊。一岁无麦饿可死，亲串谁肯相温存。噫吁嚱，病中何事不思到，抚膺一笑不复道。何人回转义和轮，化作灵光此间照。
病中杂成·其一
作者：黄景仁
朝代：清
体裁：七言绝句

冻蝇偎壁飞无力，雨鹤栖松翅倒垂。病浅病深吾自验，酒人疏到酒杯时。
病中杂成·其二
作者：黄景仁
朝代：清
体裁：七言绝句

寒甚纵无衣可典，贫来犹有饭堪加。贱躯定不干天忌，闲看窗前冻凇花。
病愈作歌
作者：黄景仁
朝代：清
体裁：古风

淦江一夜大风雪，病热忽减身知寒。晓闻饭香腹殷吼，生气自怪来无端。同舟估客喜相贺，长年柁工心始宽。我会大小数十病，虽脱鬼手生则残。有如老将身经百馀战，遍体刻画皆疮瘢。重经战处始长叹，孤军弱垒心茫然。我思冥中亦岂厌狂客，几度得遣吟魂还。或者天意忌作达，坎壈使识为人难。否则山灵木怪夜深哭，畏我幽僻工雕剜。明知无益聚为祟，汝曹再至真无颜。我歌至此哑然笑，呼藤强立行蹒跚。推蓬急欲看日影，风前独倚愁孤孱。呜呼病而得愈且休叹，但恨失却半月船头山。
痴儿
作者：黄景仁
朝代：清
体裁：五言绝句

索栗怜通子，牵窗厌衮师。天心憎早慧，不敢怨儿痴。
癸巳除夕偶成·其一
作者：黄景仁
朝代：清
体裁：诗

千家笑语漏迟迟，忧患潜从物外知。悄立市桥人不识，一星如月看多时。
癸巳除夕偶成·其二
作者：黄景仁
朝代：清
体裁：七言绝句

年年此夕费吟呻，儿女灯前窃笑频。汝辈何知吾自悔，枉抛心力作诗人。
登北固楼
作者：黄景仁
朝代：清
体裁：七言律诗

振衣直上最高楼，吴楚青苍一望收。此地山形常北顾，千年江水自东流。乾坤莽莽鱼龙气，今古愔愔花月愁。不尽狂澜走沧海，一拳天与压潮头。
登千佛岩遇雨
作者：黄景仁
朝代：清
体裁：古风

木落千山秋，天空一江碧。贾勇登巉岩，决眦瞰危壁。猎猎虎啸林，阴阴龙起泽。肤寸足下云，倏已际天白。急雨翻盆来，疾雷起肘腋。同游三两人，相望失咫尺。飘然冷风过，烟霾渐消迹。雨脚移而东，长虹逗林隙。山翠湿淋漓，苔空见白石。快哉今日观，横写百忧积。山川美登眺，嗟余在行役。陟高暧亲庐，犯险乖子职。归当置浊醪，孤酹奠惊魄。
登千佛阁
作者：黄景仁
朝代：清
体裁：古风

珠阁望岧尧，飞甍切星汉。正对两崖开，百里罗几案。迢遥俯帝京，郁为神皋冠。星星辨金紫，隐隐开宫观。苍然五陵色，天风吹不散。歌钟间车马，喧声彻云半。一掬人海波，飞沙浩无算。三折流浑河，怒决奔云乱。万弩攒流澌，半玦隐遥岸。群山太行来，出塞青不断。佳处一萦结，复此丹阁焕。忆昨凤城头，旦晚支颐看。今兹遂登临，弥怆星物换。夙抱出世心，对此能无叹。拍槛如可腾，吾期从汗漫。
登大观亭
作者：黄景仁
朝代：清
体裁：古风

山色殊春秋，江声无昼夜。佳哉皖公城，山水莽雄跨。障拥淮淝高，势与荆襄亚。崇台得壮观，迎睫足吁讶。沿堤十万户，蜃气相激射。飞浪过檐头，矗涛闻枕罅。回首皖公色，泼翠满楹榭。炊烟自成云，不与江流泻。龙为彻夜吟，鹤或横江化。水寒沙净间，茫茫感代谢。得婿怀伯符，升城缅兴霸。人雄及地胜，凭陵不相下。惊飙卷旌旗，寒云收叱咤。徒令怀古心，淹此趋途驾。
登寓楼
作者：黄景仁
朝代：清
体裁：七言律诗

书剑劳劳久倦游，偶思清啸得高楼。淮山中断开平楚，颍树遥分见数州。地僻市官偏倨傲，年荒关吏且穷愁。乡心绝似胎簪水，日夜东南不尽流。
登泗上楼
作者：黄景仁
朝代：清
体裁：七言律诗

竟夜轰涛似鼓鼙，登楼水势与云齐。百灵自掣龟山缫，万怪须然牛渚犀。对此茫茫空禹迹，笑人寂寂有隋堤。故乡东望扬州近，说到风波梦已迷。
登清颍楼
作者：黄景仁
朝代：清
体裁：七言律诗

郡楼斜倚夕阳开，对酒寒原似死灰。并力星霜催岁去，合流汝颍抱城来。采风断自条梅始，吊古言寻桑谷回。旧说兹乡足名士，如何不见使心哀。
登石甑山
作者：黄景仁
朝代：清
体裁：五言律诗

草闲寻得径，绝顶豁云烟。漠漠风寒石，冥冥雁没天。塔标银汉外，寺圮劫灰前。只隔西湖木，歌钟万户喧。
登秦望山
作者：黄景仁
朝代：清
体裁：古风

揭晓达秦望，奋身穷跻攀。举头瞥见半崖赤，回首旭日扶桑边。昔年沙丘一堆骨，千军拥上兹山巅。天吴海若勃然怒，鼓作巨浪声喧阗。驱之使行不敢息，心目惝恍神迁延。吁嗟祖龙尔何物，乃欲至此求神仙。汝尚徘徊不得去，三百童女何辜焉。上蔡猎师善承旨，诵以秩望援遗编。一出硬笔走光怪，巨碣遂有蝌蚪躔。惊雷蛰龙扰不得，风雨屹立东南天。我生好奇徇耳食，惯凿荒僻寻奥诠。填胸古意上兹岭，欲拂苔藓披连蜷。猿啼鹤唳杳无有，惟见海鹘盘荒烟。君不见人事推迁尚如此，何况蓬莱缥缈空流传。蠢夫俗子各延领，汝虽动哭何人怜。愀然日暮亦归去，今古一望谁后先。
登翠螺山偕顾文子
作者：黄景仁
朝代：清
体裁：古风

兹山可游无暇日，三五今始同招携。草间得路至绝壁，天半有风吹客衣。六朝重镇一巨石，九派悬溜当巉矶。江山我辈不相识，好放硬笔悬崖题。
登衡山看日出用韩韵
作者：黄景仁
朝代：清
体裁：古风

峨峨衡岳配朱鸟，帝与作镇炎荒中。五峰插天祝融最，突丸谁与争其雄。吐吞熛焰屏幽魅，亿千万纪功无穷。绝顶曾闻见海日，半岭已觉来天风。千盘及冢夜将半，呼吸果与玄关通。高台岌嶪碍星斗，扪天捏石身登空。海木半发白堪掬，明霞几点碎不融。人言此时日将出，仿佛水底离珠宫。须臾一线吐复落，砉然万丈车轮红。九荒八极荡无翳，照我一寸披丹衷。归瞻神宗仰萧爽，僧衣道客行鞠躬。悄然坐对愁四集，名山有约谁能同。明明神君鉴鄙意，此身不向儿女终。他年五岳倘阅遍，一息尚在叨神功。猿呼鹤警寺钟歇，俯视下界方暄昽。径欲身骑二龙去，御气直到扶桑东。
登镇海城楼观海
作者：黄景仁
朝代：清
体裁：古风

地不足东南，厥池日朝夕。浮天忽如梦，络域斯其脉。归塘无尽藏，委输孰为役。渺茫抚遗经，鸿蒙朝夙昔。一越而三千，奢愿何时释。五更登兹楼，霍尔堕心魄。冶夷疑蜃游，腾轩怖鳌掷。星星献殷霞，照面不成赤。霞奔如有声，日起已千尺。蒙蒙湿未收，照见岛烟白。仿佛榑桑华，闪荡碧津碧。天开东皇家，帝与九老宅。且可神与游，讵能目为逆。青岱隐北指，瓯越味南适。嗟兹剡鄞间，生民夙多厄。妖寇时纷乘，岛夷每充斥。去灭涛千寻，来便风一席。海堤复时溃，当冲尽枯骼。我来幸清晏，所见馀悲唶。休养气渐苏，承平岁逾百。避风无爰居，澄澜有水伯。破车归波臣，响杼坐泉客。蓬莱隐可望，祖洲了如积。万顷明盐田，三时贡蕃舶。随珠出沉渊，颠贝来重译。所苦雀跃游，欲往体无翮。谁渗娲皇灰，助填精卫石。尽化桑田平，无使瀴溟隔。餐得枫香归，颓光驻驹隙。
白沙岭
作者：黄景仁
朝代：清
体裁：古风

岭头过征车，来往日万计。但见石成沙，难平山作地。尘头飞起昏一山，日暮不见飞鸟还。一邱一壑有佳处，何事作山当道路。
白猿
作者：黄景仁
朝代：清
体裁：古风

黄山白猿千年物，出没无时不知穴。裹身只借千岩云，疗饥惟餐太古雪。老僧诵号至夜分，下阶看天猿在门。呼之不来近不避，玄玄默默西来意。晓来乃在莲峰头，忽复吟声隔遥翠。游人千百少一逢，应知祇在兹山中。山空日暮无可托，我欲拾橡来相从。
百字令·宿王介子先生斋头话旧
作者：黄景仁
朝代：清
体裁：词

荆州初识，记霜清宪府，天寒梦泽。丝竹后堂容我到，醉倒留髡十石。湘月窥帘，岳钟殷榻，半载长沙客。楚云千里，回头都是陈迹。今日金马还公，蹇驴老我，相见黄尘陌。住近城南天尺五，一水遥通太液。药圃围棋，草堂剪烛，话到东方白。殷勤强饭，苍生还望安石。
百字令·登益阳城楼
作者：黄景仁
朝代：清
体裁：词

桃花江上，向西风落叶，敌楼孤凭。尚有秦时明月在，黯黕蛮山相映。桂郡南连，零陵西拒，地制湘东命。几多蜗角，纷纷蛮触争迸。当日赤壁功成，左将军作事，将毋太横。从此孙刘誇割据，我笑大言子敬。故垒千秋，土山一带，想像军容盛。耕民可见，苔花败镞遗剩。
皖口
作者：黄景仁
朝代：清
体裁：五言律诗

皖口征樯满，宜城晚渡稀。萧萧候风色，寂寂抚凉衣。雨际尝沙狗，潮头望海狶。自来谓水宿，人景两依依。
皖城
作者：黄景仁
朝代：清
体裁：七言律诗

古驿同安白浪边，东南形势海关连。风云旧护龙潜地，壁垒全增马渡年。斜日堠兵多被酒，清时洲渚半成田。同头城郭晴如画，十里牵江是爨烟。
皖城
作者：黄景仁
朝代：清
体裁：七言律诗

登楼谁遗客中情，好古心长人代更。想像藓碑摩四绝，迷茫野寺访三城。沙痕半没浮鹅界，水气全销积铁精。短帽萧萧行盼久，夕波寒蓼自纵横。
直沽舟次寄怀都下诸友人·其一
作者：黄景仁
朝代：清
体裁：七言律诗

几年橐笔走神京，剩有扁舟载月明。掉首已拚游万里，怀人犹是坐三更。座中许郭劳声价，市上荆高识姓名。消得向来尘土梦，被他柔橹一声声。
直沽舟次寄怀都下诸友人·其二
作者：黄景仁
朝代：清
体裁：七言律诗

读书击剑两无成，辞赋中年误马卿。欲入山愁无石髓，便归舟已后莼羹。生成野性文焉用，淡到名心气始平。长谢一沽丁字水，送人犹有故人情。
真定道中
作者：黄景仁
朝代：清
体裁：五言律诗

风色大旗上，云开见堞楼。乱山来北岳，远树出并州。客意欣槐午，农情恩麦秋。滹沱仍唤渡，驱马思悠悠。
真珠帘·花朝雨
作者：黄景仁
朝代：清
体裁：词

春阴泼墨人愁坐。把雨丝、牵下春云如磨。千束芳心，昨夜鼓声挝破。安得锦衾裁百幅，左右拥、百花同卧。避过。者蜂攒蝶簇，雨颠风簸。莫道护花难妥。只惆寒怅暖，春都难作。且趁是初生，理隔年功课。阑内自凭侬照管，外属与、金铃犬逻。知么。渐清江绿涨，待伊红涴。
睡醒
作者：黄景仁
朝代：清
体裁：五言绝句

小知明月生，照窗如白晓。霜冷夜衾单，秋池梦空草。
短歌
作者：黄景仁
朝代：清
体裁：古风

清江瀰瀰，白石粲粲。小星荧荧，大星烂烂。豢龙不如鰌虾，笯凤不如凫雁。贱修不如贵夭，饥聚不若饱散。
短歌别华峰
作者：黄景仁
朝代：清
体裁：古风

前年送我吴陵道，三山潮落吴枫老。今年送我黄山游，春江花月征人愁。啼鹃声声唤春去，离心催挂天边树。垂杨密密拂行装，芳草萋萋碍行路。嗟予作客无已时，波声拍枕长相思。鸡鸣喔喔风雨晦，此恨别久君自知。
短歌行
作者：黄景仁
朝代：清
体裁：古风

西山红日东山雷，西家歌舞东家哀。峨峨壮士惨白昼，修修蛾眉思长漏。青枫日黑磷夜明，疑狐折胁猛虎吼。陵原兮荒荒，今古兮慨慷。羲和轮碎银蟾死，此间愁杀赤松子。
石乡道中舟泛
作者：黄景仁
朝代：清
体裁：五言律诗

好是日斜候，吟诗上野航。过桥人语聚，绕水磬声凉。小饮鱼虾市，新寒薛荔裳。栖迟聊自慰，风景似吾乡。
石州慢·十六夜雨
作者：黄景仁
朝代：清
体裁：词

背手巡床，不到黄昏，窗儿便黑。无聊无赖，雨声催过，传柑时节。江城今夜，不知冷院重门锁深，几个销魂客。端的不成眠，在心窝儿滴。愁极。如此春宵，可能再说，千金一刻。才见梅花便妒，者还了得。谢家兄弟，纵有好句，池塘梦儿，可也难寻觅。明日认遥山，想眉峰俱失。
石州慢·蒲扇
作者：黄景仁
朝代：清
体裁：词

泽畔苻离，妙手拈来，制成风翣。爱他凉沁露叶，平铺烟条细摺。聚头新样，倘将巧思翻来，模糊绿认春帆叶。堪笑牧猪儿，把陈编空缉。妥帖。个是吴侬，水乡风味，旧曾谙习。任说团蕉镂竹，一清难及。甄妃善感，便教塘上吟成，秋风不效班姬泣。莞蒻展方花，共波纹重叠。
石鳌坞洞天福地遗址
作者：黄景仁
朝代：清
体裁：古风

鸟道一线悬崖开，攀萝尽处登丹台。仙人蝉蜕去已久，遗像剥落蒙尘埃。石榻丹窍雨气湿，一池黝碧岩之隈。青林鬼语昼啾唧，空廊虎迹宵旋回。传闻昔年盛金碧，朝钟暮鼓声喧豗。炉烟不与云断续，殿脚却破山崔嵬。数十年来变萧索，山人指点馀莓苔。羽衣散尽香火绝，时有丐者僵苔阶。我思化人本无著，偶然此地遗其骸。愚夫奇货据灵躅，兴废乃到空山来。愀然日暮不能立，松风万壑鸣吾哀。
禹碑
作者：黄景仁
朝代：清
体裁：古风

我闻岣嵝尖刻神禹碑，访者曾有韩昌黎。千搜万索涕涟洏，空以郁结形歌诗。阴阳翕聚鬼神守，斯文千古长崔巍。胡为一朝启灵钥，寻常樵叟相侦窥。意岂至宝欲公世，否即呵护久且驰。何生好古厉险巇，亲擘萝藓摹拳奇。七十七字走光怪，归刻岳麓南峰陲。依然沦没四百载，神物在眼人不知。长沙太守搜得之，摩崖欲读牙胶持。勒以巨碣问当世，灵秘一泄无由追。兵荒燹乱独屹立，雷轰电闪无偏敧。日月照耀洞庭野，风雨洗刷潇湘湄。呜呼蝌蚪法久绝，令我一见生嗟咨。凝精应接尚不暇，文字且阙千秋疑。后来杨沈太嘈囋，强以点画相敲推。梦神恍惚固可笑，寻义穿凿尤堪嗤。六书尚可尽太古，直以面貌寻宗支。独怪欧阳与赵郑，集古金石穷搜披。横陈彝釜及箴玺，岂有此物反见遗。大抵事迹果严閟，待时而出非故迟。倘欲刻意辨真伪，问有真者谁知之。予生怀古嗟已晚，何处不受前人欺。况兹明德实昭亘，碑石聊以留歌思。陈仓已有石鼓出，燕山复见商鼎移。此碑安见竟阒灭，再刻岂必多差池。麝煤轻翰拓蝉翼，坐卧扪摸肌忘疲。啾啾鬼哭夜雨粟，直是仓颉无籀斯。读书不读秦以下，至此乃足供摩资。作诗珍重告来者，神物从来有返时。
秀江夜泊
作者：黄景仁
朝代：清
体裁：五言律诗

夜气一何悄，扁舟系古杉。潭空孤月印，峰黑一灯嵌。薄雾侵残蜡，清霜恋故衫。徘徊难久立，惧有老蛟馋。
秋兴·其一
作者：黄景仁
朝代：清
体裁：古风

群植敛商气，壮士悲暮年。华心一朝尽，魂质无芳妍。摧残积独厚，零落争时先。于物为不祥，于理有固然。昔人抗暇尚，奋藻禅星躔。触寓感孤抱，流哀弥八埏。亮由悲年命，三叹抚遗篇。盛时不可再，千载同逝川。
秋兴·其二
作者：黄景仁
朝代：清
体裁：古风

严飙一何疾，劲草心不忧。白发本至公，不上松期头。蓬莱一水隔，大药知难求。奈何处一世，俯仰同累囚。未识生人乐，行将成土邱。回风荡四壁，日影何修修。恨随孤蓬发，思逐纤尘流。嗟余未闻道，何能齐短修。徵衰非一端，泪下不可收。
秋夕
作者：黄景仁
朝代：清
体裁：七言律诗

桂堂寂寂漏声迟，一种秋怀两地知。羡尔女牛逢隔岁，为谁风露立多时。心如莲子常含苦，愁似春蚕未断丝。判逐幽兰共颓化，此生无分了相思。
秋夜
作者：黄景仁
朝代：清
体裁：七言律诗

烛跋烧残拥薄衾，绕庐策策响疏林。漏沈二十五声点，雁送三千馀里音。栎社人间几零落，桂丛天半自阴森。蹉跎淮海谁相讯，梦向白云迷故岑。
秋夜
作者：黄景仁
朝代：清
体裁：古风

络纬啼歇疏梧烟，露华一白凉无边。纤云微荡月沈海，列宿乱摇风满天。谁人一声歌子夜，寻声宛转空台榭。声长声短鸡续鸣，曙色冷光相激射。
秋夜曲
作者：黄景仁
朝代：清
体裁：古风

蟋蟀啼阶叶飘井，秋月还来照人影。锦衾罗帷愁夜长，翠带瘦断双鸳鸯。幽兰裛露露珠白，零落花香葬花骨。秋深夜冷谁相怜，知君此时眠未眠。
秋夜燕张荪圃座·其一
作者：黄景仁
朝代：清
体裁：七言绝句

白雪吴儿发曼声，华堂九月啭雏莺。众中几点听歌泪，不到歌阑未敢倾。
秋夜燕张荪圃座·其三
作者：黄景仁
朝代：清
体裁：七言绝句

东山丝竹感平生，不到中年已暗惊。猛省此身为异客，一宵欢燕主人情。
秋夜燕张荪圃座·其二
作者：黄景仁
朝代：清
体裁：七言绝句

屏围屈膝夜沈沈，缓缓歌还浅浅斟。唤到樽前非侑酒，爱他吴语似乡音。
秋夜酌闵二舟中
作者：黄景仁
朝代：清
体裁：五言律诗

移船向君饮，款语尽斜晖。风细不妨烛，寒轻渐逼帏。琵琶商女怨，砧杵远人衣。起视秋江上，芦花有雁飞。
秋思
作者：黄景仁
朝代：清
体裁：五言律诗

连宵洗车雨，肃肃响梧楸。对此半城绿，已经三日秋。园葵烹鸭脚，水芡剥鸡头。多少乡关思，输人一叶舟。
秋日读书不疏园赠主人汪实尺
作者：黄景仁
朝代：清
体裁：古风

绕歙皆山我看遍，见山太多山亦厌。田棱高下峰岚童，石腹轮菌秀灵欠。西行十里忽渺绵，远林苍苍波潋潋。如绳大路摇鞭丝，似黛遥山界车幨。美哉此乡宜有人，胜处却被君家占。略经丘壑皆文心，别埽烟霞筑吟坫。君家名园先世贻，维何藏之富铅椠。陆家充栋曹盈仓，养就君才许华赡。相逢意气山为倾，倏见挥毫天可换。苦将辁朴尘齿牙，何异蹄涔比天堑。肯容庑赁已幸叨，许借书抄益愁忝。半生无术孟浪游，五字未工穷有验。知君博我良苦心，祇恐病处难为砭。反思昨梦天风吹，百尺楼头位书剑。早知此景眼前得，何事十年徒羡艳。吾徒亦有二三子，天涯独学劳远念。行方作书慰藉之，书成已有鸡鸣店。
秋浦怀李白
作者：黄景仁
朝代：清
体裁：五言律诗

为爱池鱼美，停车又几时。如何我行处，每见尔题诗。花发清溪馆，苔荒苦竹祠。青天明月在，何处不相思。
秋色
作者：黄景仁
朝代：清
体裁：七言绝句

丛丛紫翠作秋英，雨过闲阶洗倍明。若比春花争得似，不输秾艳祇输情。
秋霁·立春后一日有感
作者：黄景仁
朝代：清
体裁：词

昨夜春来，正漠漠寒原，新意将满。树欲无声，山如凝思，一线逗来平远。风情都软。玉箫吹得帘栊暖。更窅窅，捲作几丝，微雨隔池晚。屈指往日，试岁筵前，几人同将，红烛弹短。怕愁来、花关快掩，百般开落谁重管。一册南华开更捲。此日猛省，任抛万丈游丝，可能将我，旧情牵转。
秋风怨
作者：黄景仁
朝代：清
体裁：五言绝句

枯草摇天黄，白杨醉霜紫。骢马嘶不归，秋风葬罗绮。
秦淮
作者：黄景仁
朝代：清
体裁：七言绝句

凄凉苔藓掩金钗，无复笙歌动六街。回首南朝无限恨，杜鹃声里过秦淮。
移家南旋是日报罢
作者：黄景仁
朝代：清
体裁：七言律诗

朝来送母上河梁，榜底惊传一字康。咫尺身家分去住，霎时心迹判行藏。岂宜便绝风云路，但悔不为田舍郎。最是难酬亲苦节，欲笺幽恨叩苍苍。
移家来京师·其一
作者：黄景仁
朝代：清
体裁：五言律诗

岂是逢时料，偏从陆海居。田园更主后，儿女累人初。四海谋生拙，千秋作计疏。暂时联骨肉，邸舍结亲庐。
移家来京师·其三
作者：黄景仁
朝代：清
体裁：五言律诗

长安居不易，莫遣北堂知。亲讶头成雪，儿惊颔有髭。乌金愁晚爨，白粲困朝糜。莫恼啼鸦切，怜伊反哺时。
移家来京师·其二
作者：黄景仁
朝代：清
体裁：五言律诗

全家如一叶，飘堕朔风前。事竟同孤注，心还恋旧毡。妻孥赁舂庑，鸡犬运租船。差喜征帆好，相逢泽潞边。
移家来京师·其五
作者：黄景仁
朝代：清
体裁：五言律诗

当代朱公叔，怜才第一人。传经分讲席，傍舍结比邻。桂玉资浮产，盘餐捐俸缗。移家如可绘，差免作流民。
移家来京师·其六
作者：黄景仁
朝代：清
体裁：五言律诗

贫是吾家物，其如客里何。单门馀我在，万事让人多。心迹嗟霜梗，生涯办雨蓑。五湖三亩志，经得几蹉跎。
移家来京师·其四
作者：黄景仁
朝代：清
体裁：五言律诗

江乡愁米贵，何必异长安。排遣中年易，支持八口难。毋须怨漂泊，且复话团圞。预恐衣裘薄，难胜蓟北寒。
移树行
作者：黄景仁
朝代：清
体裁：古风

主人亭台好结搆，所欠大树相扶疏。成阴动以十年计，达者于此伤居诸。城南有树荫数亩，雷雨不得摇根株。其境又复苦岑寂，两地相望仍相需。此间智力得毋尽，意或就树营精庐。有客狂起曰否否，是可生致何忧无。乃出奇资购名匠，不用斧凿需锹锄。本拨既畏生意失，干坏复恐旁枝枯。奇计百出竟离土，推挽一日劳千夫。过云架梯入城郭，假道毁屋穿街衢。当其白昼汗霖背，各各向树长叫呼。归来灌溉更多术，欲与地力相撑扶。一朝根抵既盘固，树亦得主忘劳劬。主人含笑为我道，酷吏忽去如亡逋。诚堪对客作青眼，遑惜空橐捐青蚨。我思大风移木古所载，怪事咄咄曾废书。今之合抱藉人力，毋乃神助言非诬。可知世事无不有，梯山航海穷膏腴。以此较彼虽已细，亦贵志力交相符。人生行乐苦不足，花移新第徒区区。一言仍愿进药石，道旁见者曾嗟吁。
稚存从新安归而余方自武陵来新安相失于道作此寄之
作者：黄景仁
朝代：清

来鸿去燕江干路，露宿风飞各朝暮。多时相失万里云，忽又相逢不相顾。吁嗟吾辈有底忙，怅好年华此愁度。君饮新安水，我客钱塘城。风岩水穴每独往，此间但恨无君行。君下严陵滩，我上富春郭。日日看山不见君，咫尺烟波已成错。卸装孤馆开君书，知君去才三日余。君行尽是我行处，一路见我题诗无。吴山越水两迎送，今夜追君惟有梦。
稚存从新安归而余方自武陵来新安相失于道作此寄之
作者：黄景仁
朝代：清
体裁：古风

来鸿去燕江干路，露宿风飞各朝暮。多时相失万里云，忽又相逢不相顾。吁嗟吾辈有底忙，怅好年华此愁度。君饮新安水，我客钱塘城。风岩水穴每独往，此间但恨无君行。君下严陵滩，我上富春郭。日日看山不见君，咫尺烟波已成错。卸装孤馆开君书，知君去才三日馀。君行尽是我行处，一路见我题诗无。吴山越水两迎送，今夜追君惟有梦。
稚存归索家书
作者：黄景仁
朝代：清
体裁：五言绝句

只有平安字，因君一语传。马头无历日，好记雁来天。
空馆
作者：黄景仁
朝代：清
体裁：五言绝句

寂寞谁家院，凭来客梦家。吟声振高阁，落得瓦松花。
立秋后二日
作者：黄景仁
朝代：清
体裁：七言律诗

倦客思秋秋皆悲，薄罗几日卷凉飔。鱼龙故国西风夜，瓜果深闺落月时。老马识途添病骨，穷猿投树择深枝。伤心客似萋萋草，霜露将来尔未知。
章江晓雪有怀
作者：黄景仁
朝代：清
体裁：五言律诗

一雪千山白，孤吟倚柁看。此间无子敬，何处起袁安。节物固堪测，吾心自少欢。还看豫章树，郁郁挺孤寒。
笥河先生偕宴太白楼醉中作歌
作者：黄景仁
朝代：清
体裁：古风

红霞一片海上来，照我楼上华筵开。倾觞绿酒忽复尽，楼中谪仙安在哉。谪仙之楼楼百尺，笥河夫子文章伯。风流仿佛楼中人，千一百年来此客。是日江上同云开，天门淡扫双蛾眉。江从慈母矶边转，潮到然犀亭下回。青山对面客起舞，彼此青莲一抔土。若论七尺归蓬蒿，此楼作客山是主。若论醉月来江滨，此楼作主山作宾。长星动摇若无色，未必常作人间魂。身后苍凉尽如此，俯仰悲歌亦徒尔。杯底空馀今古愁，眼前忽尽东南美。高会题诗最上头，姓名未死重山丘。请将诗卷掷江水，定不与江东向流。
笥河先生偕宴太白楼醉中作歌
作者：黄景仁
朝代：清

红霞一片海上来，照我楼上华筵开。倾觞绿酒忽复尽，楼中谪仙安在哉？谪仙之楼楼百尺，笥河夫子文章伯。风流仿佛楼中人，千一百年来此客。是日江上同云开，天门淡扫双蛾眉。江从慈母矶边转，潮到然犀亭下回。青山对面客起舞，彼此青莲一抔土。若论七尺归蓬蒿，此楼作客山是主。若论醉月来江滨，此楼作主山作宾。长星动摇若无色，未必常作人间魂。身后苍凉尽如此，俯仰悲歌亦徒尔。杯底空余今古愁，眼前忽尽东南美。高会题诗最上头，姓名未死重山丘。请将诗卷掷江水，定不与江东向流。
笥河先生偕宴太白歌醉中作歌
作者：黄景仁
朝代：清

红霞一片海上来，照我楼上华筵开。倾觞绿酒忽复尽，楼中谪位安在哉？青山对面客起舞，彼此青莲一抔土。若论七尺归蓬蒿，此楼作客山是主。若论醉月来江滨，此楼作主山是宾。谁将诗卷掷江流，定不与江东向流。
笥河先生斋头观马贡图雨竹障子偕家药林作
作者：黄景仁
朝代：清
体裁：古风

东土美竹植，南邦富雨产。我本东南人，见画豁双眼。两年尘土燕之陲，此景那得移于斯。先生指画语奇事，关中老兵名画师。短衣缚裤走盘礴，雄心健腕挥淋漓。绿云下垂天雨泣，百万箨龙浑雨立。急涨穿根争道流，疾风捲影遮山入。喧声恍挟惊雷奔，馀气欲扑高堂湿。从师昔游江之干，三年看尽江南山。无山不竹晴固好，看雨益复开心颜。沈思各已成往境，指点忽落图中间。吾家药林亦工竹，见之却立百回读。平生未尝轻许人，归卧梦绕潇湘曲。我不识尽赏以心，为引大白张清琴。何时雨中竹里数椽屋，坐我朗诵还山吟。
笥河先生见次原韵复叠二首·其一
作者：黄景仁
朝代：清
体裁：七言律诗

谁言诗客动星辰，若解怜才与我亲。一任人嗤难作客，藉非公在肯言贫。诸生听讲谈皆进，老辈论文样不新。自拥书城掩关坐，不知门外有车尘。
笥河先生见次原韵复叠二首·其二
作者：黄景仁
朝代：清
体裁：七言律诗

笑口何因忽破縢，敲诗如碎一盘冰。梧桐叶尽人听月，薜荔阴空鬼拜灯。五夜吟风赓砌蟀，频年钻纸效窗蝇。他时惝蜡登山屐，负橐相随力尚胜。
答仇一鸥和韵
作者：黄景仁
朝代：清
体裁：七言律诗

连旬买棹圣湖边，花月从来不计钱。玉笛楼台连夜雨，绿杨城郭万家烟。逢君陌上鞭双控，醉我斋头被共眠。径许携琴日相访，新诗吟入晚凉天。
答和维衍二首·其一
作者：黄景仁
朝代：清
体裁：古风

连旬忆君得君问，书意不尽继以诗。迩来吾子才大进，但怪胡尔愤激为。冬烘一言进左右，吾辈穷薄命所司。风云月露苦刻镂，元气未必无亏遗。从来才人感秋气，如豆合黄素染缁。赋才如此穷尚尔，此意未薄宜深思。比闻亦作湖海计，此我覆辙当鉴之。乡闾嬛薄百无恋，讵忘亲鬓霜丝丝。吹箫乞子行处有，幸者得饱否尚饥。年时我实深味此，若复劝驾吾谁欺。虽然穷蹙岂了事，言之泪下如粳縻。
答和维衍二首·其二
作者：黄景仁
朝代：清
体裁：古风

我行绕江百向背，未得径渡波滔滔。宣州十日解鞍卧，又听万绿喧青蜩。当头作剧赵顿日，六十画刻何迢迢。知君怜我有羸疾，那禁触热如燖炰。滨江瘴湿更多厉，遍体疮溃流黄膏。闻君亦复有同病，当竟静处勤爬搔。不然世多嗜痂癖，灵休肤剥愁难逃。目前文战有小敌，好用全力前相鏖。旧穿杨叶更一试，虽不得仙亦足豪。莫言创瘢已竟体，便泯得失如秋毫。秋风转眼苏客困，忍耐半月炎威歊。百端琐碎不堪说，便望寄书慰郁陶。高秋恐我涉江去，此时音问愁寥寥。
红心驿
作者：黄景仁
朝代：清
体裁：古风

茅檐三尺五里长，牛马矢杂泥筑墙。墙头时出野花朵，辛苦细趁行人香。红尘欲暗日卓午，绿柳尚绾时青阳。急须小憩饥尚可，不妨梦罢炊黄梁。
练江舟中
作者：黄景仁
朝代：清
体裁：古风

青山万叠江一线，一叶扁舟下如箭。船头高坐披裘人，终日看山如不见。问君胡为不见山，山过倏忽迷茫间。崖连但若障迎面，峡转忽如天霁颜。岭上行云半晴湿，晴云俄追湿云及。雨来祇送山气腥，雨过顿助滩声急。星光渐大日已曛，摇舟泊入千鸥群。矶头石作琳碧灿，水底沙皆蝌蚪文。十年尘梦快冰释，中夜临风展瑶席。大鱼听曲来昂昂，独鹤掠舟飞拍拍。梦醒远柝闻五更，茫茫露下空江平。舟人醉眠时呓语，百呼不应天将明。
绮怀
作者：黄景仁
朝代：清

几回花下坐吹箫，银汉红墙入望遥。似此星辰非昨夜，为谁风露立中宵？缠绵思尽抽残茧，宛转心伤剥后蕉。三五年时三五月，可怜杯酒不曾消。
绮怀·其一
作者：黄景仁
朝代：清
体裁：七言律诗

楚楚腰肢掌上轻，得人怜处最分明。千围步障难藏艳，百合葳蕤不锁情。朱鸟窗前眉欲语，紫姑乩畔目将成。玉钩初放钗初堕，第一销魂是此声。
绮怀·其七
作者：黄景仁
朝代：清
体裁：七言律诗

自送云軿别玉容，泥愁如梦未惺忪。仙人北烛空凝盼，太岁东方已绝踪。检点相思灰一寸，抛离密约锦千重。何须更说蓬山远，一角屏山便不逢。
绮怀·其三
作者：黄景仁
朝代：清
体裁：七言律诗

旋旋长廊绣石苔，颤提鱼钥记潜来。阑前罽藉乌龙卧，井畔丝牵玉虎回。端正容成犹敛照，消沉意可渐凝灰。来从花底春寒峭，可借梨云半枕偎。
绮怀·其九
作者：黄景仁
朝代：清
体裁：七言律诗

中人兰气似微醺，芗泽还疑枕上闻。唾点著衣刚半指，齿痕切颈恰三分。辛勤青鸟空传语，佻巧鸣鸠浪策勋。为问旧时裙衩上，鸳鸯应是未离群。
绮怀·其二
作者：黄景仁
朝代：清
体裁：七言律诗

妙谙谐谑擅心灵，不用千呼出画屏。敛袖搊成弦杂拉，隔窗掺碎鼓丁宁。湔裙斗草春多事，六博弹棋夜未停。记得酒阑人散后，共搴珠箔数春星。
绮怀·其五
作者：黄景仁
朝代：清
体裁：七言律诗

虫娘门户旧相望，生小相怜各自伤。书为开频愁脱粉，衣禁多浣更生香。绿珠往日酬无价，碧玉于今抱有郎。绝忆水晶帘下立，手抛蝉翼助新妆。
绮怀·其八
作者：黄景仁
朝代：清
体裁：七言律诗

轻摇络索撼垂罳，珠阁银栊望不疑。栀子帘前轻掷处，丁香盒底暗携时。偷移鹦母情先觉，稳睡猧儿事未知。赠到中衣双绢后，可能重读定情诗。
绮怀·其六
作者：黄景仁
朝代：清
体裁：七言律诗

小极居然百媚生，懒抛金叶罢调筝。心疑棘刺针穿就，泪似桃花醋酿成。会面生疏稀笑靥，别筵珍重赠歌声。沈郎莫叹腰围减，忍见青娥绝塞行。
绮怀·其十
作者：黄景仁
朝代：清
体裁：七言律诗

容易生儿似阿侯，莫愁真个不知愁。夤缘汤饼筵前见，仿佛龙华会里游。解意尚呈银约指，含羞频整玉搔头。何曾十载湖州别，绿叶成阴万事休。
绮怀·其十一
作者：黄景仁
朝代：清
体裁：七言律诗

慵梳常是发鬅鬙，背立双鬟唤不应。习得我拌珠十斛，赚来谁费豆三升。怕歌团扇难终曲，但脱青衣便上升。曾作容华宫内侍，人间狙狯恐难胜。
绮怀·其十三
作者：黄景仁
朝代：清
体裁：七言律诗

生年虚负骨玲珑，万恨俱归晓镜中。君子由来能化鹤，美人何日便成虹。王孙香草年年绿，阿母桃花度度红。闻道碧城阑十二，夜深清倚有谁同。
绮怀·其十二
作者：黄景仁
朝代：清
体裁：七言律诗

小阁炉烟断水沉，竟床冰簟薄凉侵。灵妃唤月将归海，少女吹风半入林。灺尽兰釭愁的的，滴残虬水思愔愔。文园渴甚兼贫甚，祇典征裘不典琴。
绮怀·其十六
作者：黄景仁
朝代：清
体裁：七言律诗

露槛星房各悄然，江湖秋枕当游仙。有情皓月怜孤影，无赖闲花照独眠。结束铅华归少作，屏除丝竹入中年。茫茫来日愁如海，寄语羲和快著鞭。
绮怀·其十四
作者：黄景仁
朝代：清
体裁：七言律诗

经秋谁念瘦维摩，酒渴风寒不奈何。水调曲从邻院度，雷声车是梦中过。司勋绮语焚难尽，仆射馀情忏较多。从此飘蓬十年后，可能重对旧梨涡。
绮怀·其四
作者：黄景仁
朝代：清
体裁：七言律诗

中表檀奴识面初，第三桥畔记新居。流黄看织回肠锦，飞白教临弱腕书。漫托私心缄豆蔻，惯传隐语笑芙蕖。锦江直在青天上，盼断流头尺鲤鱼。
绮怀十六首
作者：黄景仁
朝代：清

楚楚腰肢掌上轻，得人怜处最分明。千围步障难藏艳，百合葳蕤不锁情。朱鸟窗前眉欲语，紫姑乩畔目将成。玉钩初放钗初堕，第一销魂是此声。妙谙谐谑擅心灵，不用千呼出画屏。敛袖搊成弦杂拉，隔窗掺碎鼓丁宁。湔裙斗草春多事，六博弹棋夜未停。记得酒阑人散后，共搴珠箔数春星。旋旋长廊绣石苔，颤提鱼钥记潜来。阑前罽藉乌龙卧，井畔丝牵玉虎回。端正容成犹敛照，消沉意可渐凝灰。来从花底春寒峭，可借梨云半枕偎。中表檀奴识面初，第三桥畔记新居。流黄看织回肠锦，飞白教临弱腕书。漫托私心缄豆蔻，惯传隐语笑芙蕖。锦江直在青天上，盼断流头尺鲤鱼。虫娘门户旧相望，生小相怜各自伤。书为开频愁脱粉，衣禁多浣更生香。绿珠往日酬无价，碧玉于今抱有郎。绝忆水晶帘下立，手抛蝉翼助新妆。小极居然百媚生，懒抛金叶罢调筝。心疑棘刺针穿就，泪似桃花醋酿成。会面生疏稀笑靥，别筵珍重赠歌声。沈郎莫叹腰围减，忍见青娥绝塞行。自送云軿别玉容，泥愁如梦未惺忪。仙人北烛空凝盼，太岁东方已绝踪。检点相思灰一寸，抛离密约锦千重。何须更说蓬山远，一角屏山便不逢。轻摇络索撼垂罳，珠阁银栊望不疑。栀子帘前轻掷处，丁香盒底暗携时。偷移鹦母情先觉，稳睡猧儿事未知。赠到中衣双绢后，可能重读定情诗。中人兰气似微醺，芗泽还疑枕上闻。唾点着衣刚半指，齿痕切颈定三分。辛勤青鸟空传语，佻巧鸣鸠浪策勋。为问旧时裙衩上，鸳鸯应是未离群。容易生儿似阿侯，莫愁真个不知愁。夤缘汤饼筵前见，仿佛龙华会里游。解意尚呈银约指，含羞频整玉搔头。何曾十载湖州别，绿叶成阴万事休。慵梳常是发鬅鬙，背立双鬟唤不应。习得我拌珠十斛，赚来谁费豆三升。怕歌团扇难终曲，但脱青衣便上升。曾作容华宫内侍，人间狙狯恐难胜。小阁炉烟断水沉，竟床冰簟薄凉侵。灵妃唤月将归海，少女吹风半入林。灺尽兰釭愁的的，滴残虬水思愔愔。文园渴甚兼贫甚，只典征裘不典琴。生年虚负骨玲珑，万恨俱归晓镜中。君子由来能化鹤，美人何日便成虹。王孙香草年年绿，阿母桃花度度红。闻道碧城阑十二，夜深清倚有谁同。经秋谁念瘦维摩，酒渴风寒不奈何。水调曲从邻院度，雷声车是梦中过。司勋绮语焚难尽，仆射余情忏较多。从此飘蓬十年后，可能重对旧梨涡。几回花下坐吹箫，银汉红墙入望遥。似此星辰非昨夜，为谁风露立中宵。缠绵思尽抽残茧，宛转心伤剥后蕉。三五年时三五月，可怜杯酒不曾消。露槛星房各悄然，江湖秋枕当游仙。有情皓月怜孤影，无赖闲花照独眠。结束铅华归少作，屏除丝竹入中年。茫茫来日愁如海，寄语羲和快着鞭。
绮怀（其十五）
作者：黄景仁
朝代：清
体裁：诗

几回花下坐吹箫，银汉红墙入望遥。似此星辰非昨夜，为谁风露立中宵。缠绵思尽抽残茧，宛转心伤剥后蕉。三五年时三五月，可怜杯酒不曾消。
绮罗香·金陵怀古
作者：黄景仁
朝代：清
体裁：词

何处狮儿，半空飞下，横惹江东多事。霜骤金戈，开出千年佳丽。渡永嘉、杂沓名流，实钟阜、绵延王气。到如今、一半兴亡，南飞乌鹊尚能记。莫问临春结绮。共澄心百尺，一样南内。回首新亭，消得几行清泪。叹曲里、锦样家山，禁几回、北兵飞至。只添他、来往词人，多少沧桑意。
羹颉侯冢
作者：黄景仁
朝代：清
体裁：七言绝句

掩釜何如栎釜来，区区恩怨事堪咍。可知大度输臣叔，肯向军前乞一杯。
翁覃溪先生以先文节公像属题像李晞古笔藏夏邑彭春衣侍讲家此先生属山阴朱兰圃临本也
作者：黄景仁
朝代：清
体裁：古风

我生后公不卅世，公之斑斑无复存。西江巨派遍海内，摩围衍脉枯生尘。家风鲜嗣愧才下，空缅仿像劳心魂。北平学士示我画，我祖生气今犹新。映之苍壁太古色，洗以渌水空天痕。双晴熊熊裂积铁，广袖落落生长云。深山大泽百秘怪，坐朝诗祖来如奔。何人作绘铸生面，李待诏唐超不群。明知尽以人不朽，想见下笔工苦辛。匡庐大好读书处，世间丘壑卑何论。可怜一与人世事，楼毁消骨忧殉身。文章光燄在天地，绢素惨淡磨朝昏。先生今世巨手笔，后先作者通精神。赋诗还画九顿首，莫乞馀慧张衰门。愿从大匠请绳墨，华冑敢恃图中人。
老仆
作者：黄景仁
朝代：清
体裁：七言绝句

飘零应识主人心，仗尔锄园守故林。数载相随今舍去，江湖从此断乡音。
耒阳杜子美墓
作者：黄景仁
朝代：清
体裁：五言律诗

得饱死何憾，孤坟尚水滨。埋才当乱世，并力作诗人。遗骨风尘外，空江杜若春。由来骚怨地，只合伴灵均。
耿渡
作者：黄景仁
朝代：清
体裁：古风

朝发齐河驿，乃道耿济渡。飞梁破长烟，断岸积阴雾。万弩奔流攒，如挟鼓声怒。当年耿伯昭，悬军此飞度。一鼓拔祝阿，转战得张步。扫平三百城，主道开东路。以比韩淮阴，文叔言非误。落落难合人，功名在遭遇。风云郁沈霾，川陆莽回互。怀古心悠然，停车一延伫。
腊月廿五日饮翁学士宝苏斋题钱舜举画林和靖小像用苏韵
作者：黄景仁
朝代：清

一枝梅折孤山麓，冷浸铜瓶汲朝渌。即此便是逋仙魂，变现花前貌如玉。此花只合先生诗，便著言诠都绝俗。玉潭妙手为写真，五百年前阅风烛。石几生云气尚温，吟眸点漆神逾足。一童一鹤犹依依，讵是无情抛骨肉。妻梅谩语如可凭，清供家山问谁录。后人但赏疏影诗，谁知别有相思曲。老去高情寄托深，几株留伴坟前竹。何当唤起图中人，茗话寒宵瀹甘菊。
腊月廿五日饮翁学士宝苏斋题钱舜举画林和靖小像用苏韵
作者：黄景仁
朝代：清
体裁：古风

一枝梅折孤山麓，冷浸铜瓶汲朝渌。即此便是逋仙魂，变现花前貌如玉。此花祇合先生诗，便著言诠都绝俗。玉潭妙手为写真，五百年前阅风烛。石几生云气尚温，吟眸点漆神逾足。一童一鹤犹依依，讵是无情抛骨肉。妻梅谩语如可凭，清供家山问谁录。后人但赏疏影诗，谁知别有相思曲。老去高情寄托深，几株留伴坟前竹。何当唤起图中人，茗话寒宵瀹甘菊。
自常山至玉山途中大雪
作者：黄景仁
朝代：清
体裁：古风

越山将尽楚山至，水行已穷陆行始。荒城破柝无五更，仆夫在门客齐起。出门朔风欲撼山，一里二里飞鸟还。沈沈车铃冻不响，寒云挂地雪满天。黄子仰天叫奇绝，怪事逼人何咄咄。昨日不寒今日寒，在舟不雪在途雪。纷纷四野晚更多，前村有酒当醉歌。任教压得玉山倒，乐游不惫当奈何。
至日半隐阁看雪酬汪实夫即用留别
作者：黄景仁
朝代：清
体裁：五言排律

短晷将回次，同云正压檐。积阴犹未化，瑞雪又平添。赋已今年再，看无此处厌。围炉非燠室，塞窦岂穷阎。飞阁风冲角，高峰玉并尖。面将寒共映，骨受冷相砭。孰解平原羽，疑倾斥海盐。远村低欲压，枯树直难黏。乍引孤心迥，旋欣胜赏恹。主人倾唤斝，稚子自开帘。皓洁交情拟，清虚道味兼。挫糟凉可沁，啜荈趣同忺。怀有琅玕赠，言堪根柢觇。郢歌猋与激，钟律候同严。谬许知言托，频将险韵拈。如君才岂易，好我意何谦。金愧狼㬻嗅，音输季子占。未能忘尔尔，聊复和詹詹。粉助犨麋寝，铅争干镆铦。丑都缘爱忘，誉恐为私嫌。谓得新知乐，俄愁远道瞻。论文杯乍合，赋别袂先沾。亲老身难许，交深客已淹。阴阳催去棹，冰霰断吟髯。迹逐蓬心转，才空火色炎。邴因行始醉，袁以卧成廉。事业寸阴惜，身名尺蠖潜。松标秀孤岭，梅意满双崦。节尚凌寒峻，神惟嗜古恬。重逢期在迩，留赠语休詀。消息春来好，先当寄远缄。
舒城道中九日怀左二
作者：黄景仁
朝代：清
体裁：七言律诗

茱萸簪罢雁初闻，回首江东阻断云。短短白衣辞故国，萧萧破帽背斜曛。本无兄弟同佳节，略有知交更离群。桑落满杯倾不得，青山红树渐思君。
舟中
作者：黄景仁
朝代：清
体裁：古风

一沙介枉渚，阻此疾帆势。拳鹭不畏人，舟行自相避。已忘身坐空，但若波转地。高桅络霞彩，长袂盈水气。颖流如湘流，清绝秒迤逦。去心一何长，古怀旷难寄。上流饮牛人，或可明吾志。
舟中再叠前韵
作者：黄景仁
朝代：清
体裁：七言律诗

万株衰柳黯津亭，湖海相邀作客星。此去故人衣脱白，但逢狂客眼同青。江城雁带边声苦，泽国秋蒸海气腥。襆被依依两愁绝，夜深击楫溯空冥。
舟中咏怀
作者：黄景仁
朝代：清
体裁：古风

旦发极清旷，夕眺俄幽亘。沙迷归浣踪，叶积返樵径。白水寒较明，昏雾薄将凝。动摇虚舟赏，超越沧洲兴。同调闲岩岑，秦越罕投赠。长歌阕以再，倾耳谁与应。殊悲生事薄，聊觉野情胜。中宵风鹳声，凄萧弥孤听。
舟中咏怀
作者：黄景仁
朝代：清
体裁：七言绝句

桃花新涨碧无垠，梦里渔歌半隔津。自笑出门无远志，五湖三亩是归人。
舟中望九华
作者：黄景仁
朝代：清
体裁：古风

九峰何崱屴，秀出东南隅。分根掷黄海，削黛参匡庐。名与八桂泐，地近三天都。楚江走其下，练带烟中铺。秋水淬剑锷，清波濯芙蕖。天色矗破碎，云气交模糊。前景转盼失，后态触睫俱。可望不可即，信矣高真居。一帆去何驰，百里青犹馀。长呼谪仙人，山中近何如。
舟中望金陵
作者：黄景仁
朝代：清
体裁：七言律诗

片帆昨日下吴头，破浪来看建业秋。九派江声犹入梦，六朝山色已迎舟。楼台未尽埋金气，风景难消击楫愁。回首燕矶随柁尾，寄声风利不能休。
舟发西安至东岩夜泊
作者：黄景仁
朝代：清
体裁：古风

清晨发西安，四野动鸡唱。人烟起橘袖，村落隐相向。川景明朝晖，宿雾自消荡。万壑霜风乾，清江寂无涨。一一过巉岩，入江更多状。出没穷雕鈲，盘回互倔强。舟行苦相持，帆势忽阻丧。所喜泉石清，终日娱骋望。短晷歘西驰，苍岩更孤傍。隐隐远峰出，稍稍明月上。遥指常山程，终宵一惆怅。
舟夜
作者：黄景仁
朝代：清
体裁：五言律诗

来往各如梦，孤帆又月明。还家翻似寄，数曰复长征。渺渺吴淞道，悠悠楚客情。今宵酒醒处，拍枕暗潮声。
舟夜寄别左杏庄
作者：黄景仁
朝代：清
体裁：古风

水声到枕今何时，醉中别君心自知。扁舟梦断五更冷，风雪无边助凄警。倾耳微闻折竹声，推篷已失飞鸿影。别时梅花飞满觞，坐君花下之草堂。相看都怪语言少，一夕离居已断阳。归梦今宵路犹忆，明日相思在江北。牛渚风涛百丈深，历阳烟树千重黑。差喜百年交道真，不须零落苦嫌身。更将愁水愁风意，寄尔高歌击筑人。
舟夜寒甚排闷为此
作者：黄景仁
朝代：清
体裁：五言律诗

春江异风候，今昔变炎凉。袍少故人脱，绵馀慈母装。寒醒五更酒，浓压一篷霜。此际惟珍重，谁怜在异乡。
舟次颍上
作者：黄景仁
朝代：清
体裁：古风

登舻不几日，忽落淮之西。水汎性稍谙，霜落望转迷。寿阳树绵邈，颍尾波潆澌。蒲柳披已尽，纷错空烟堤。渴来汲水饮，水浊一斗泥。物华感徂落，风土悲难齐。恋月入遥昔，听歌异前溪。赏心不可即，行矣常含悽。
舟泊
作者：黄景仁
朝代：清
体裁：五言律诗

江澨莽还阔，晖阴景俄变。地冷荒春心，雾酸侵酒面。破庙云翻旗，空草日移线。独立不见人，尘头野风旋。
舟泊偕稚存饮江市次韵
作者：黄景仁
朝代：清
体裁：七言律诗

小住征桡醉旅亭，晚钟烟外正星星。不知明月几时有，但见数峰江上青。葭菼暗时秋雨过，鱼龙多处湿风腥。乡关此夜休回首，极目川涂正杳冥。
舟行即目
作者：黄景仁
朝代：清
体裁：七言律诗

雾鬓烟鬟水上头，荪桡斜倚蓼花洲。眼波欲逐川流去，眉翠常含风色愁。细语可容樯燕寄，闲情空望佩珠投。分飞八字帆何驶，那得前途一并舟。
舟过杨柳青感旧
作者：黄景仁
朝代：清
体裁：七言律诗

此地尚馀杨柳青，昔年献赋记曾经。龙舟凤艒云中见，广乐钧天水上听。箧里宫袍犹自艳，梦中彩笔已无灵。阻风病酒情何限，目断孤鸿下晚汀。
舟过龙门山
作者：黄景仁
朝代：清
体裁：古风

群峰郁回环，一水作襟带。水势无朝昏，峰形转内外。中有龙门山，屹立此其最。飞泉喷岩来，百尺银练挂。幽谷神龙都，深潭老蛟大。风雨倏晦冥，知是阴灵会。有时云气清，石壁洒飞霭。毛发森高寒，心口咤险怪。牵江忽一束，于此作渀湃。仰见苍崖高，顿使奔川隘。长年颜如灰，稍纵即狠狈。千篙出谷口，震荡不敢话。虽惬搜险情，已蹈临深戒。活酒聊自斟，回头发长喟。
花前曲·其一
作者：黄景仁
朝代：清
体裁：五言绝句

巡檐花满地，倚槛香留枝。看花易肠断，攀树最相思。
花前曲·其二
作者：黄景仁
朝代：清
体裁：五言绝句

水流既入海，月缺能重圆。花落树犹在，花前人可怜。
花朝程鱼门招饮分赋兰得花字
作者：黄景仁
朝代：清
体裁：古风

光风转绮席，杂丼明繁葩。中有空谷姿，欲花犹未花。移来自唐窖，庙市分其芽。植根赖浅土，障尘施薄纱。试问山中时，有此风味耶。幸入善人室，不殊幽士家。依依壁间影，滟滟杯中霞。孤赏欣所托，远思靡有涯。陶然尽馀酌，归袖花风斜。
花津
作者：黄景仁
朝代：清
体裁：古风

一灯低昂向船久，万兀千摇至津口。船头正与沙堤平，拂面毵毵水杨柳。风前鱼鼓已报更，岸上人家尚沽酒。客来小饮饮即酿，三两依依话村叟。归涂忽散草上萤，顾影防惊竹间狗。时清喜无盗贼警，波平未是蛟龙薮。江湖自我野兴长，鹧鸟于人宿缘厚。沈吟露下那得眠，独倚篷窗数星斗。
苏幕遮
作者：黄景仁
朝代：清
体裁：词

雪初晴，帘正捲。未试春灯，先把春衣浣。第一番风须放软。怯怯春魂，万一惊他转。饮厌厌，歌缓缓。猛地思量，春近家乡远。细粟柳芽枝上满。待尔抽长，把我离愁绾。
苦暑行
作者：黄景仁
朝代：清
体裁：古风

火轮杲杲悬中天，下铄大地生青烟。千章黝绿披且死，中有嘒嘒蝉声联。桃笙昼展北窗里，睡馀汗欲浮身起。平头摇扇不可得，拔剑驱蝇聊尔尔。颇闻亢旱江淮田，一日不雨无今年。老亲病妇瓮牖底，忧饥苦暑谁相怜。明知一雨难遽得，安得将心作顽石。
苦雨
作者：黄景仁
朝代：清
体裁：五言律诗

江南本雨产，江上更多风。雾黯梅根冶，寒侵箬叶篷。沙虫缘树上，洲鸟浴溪通。日日愁凝望，乡书滞远筒。
苦雨
作者：黄景仁
朝代：清
体裁：七言律诗

雨脚如丝苦未收，凉深五月尽披裘。一方坐对堂坳水，万里心悬瓠子流。底事孤萤明入夜，最怜百草烂先秋。三间老屋浑防塌，可笑先生不自谋。
英布墓
作者：黄景仁
朝代：清
体裁：七言律诗

奋迹骊山事已虚，一生刑王意何如。去留楚汉兴亡际，倔强韩彭斧锧馀。下计已教归掌握，间行生悔为驱除。淮南尚有遗封在，寂寞谁为吊废墟。
茶瓶儿·归雁
作者：黄景仁
朝代：清
体裁：词

雁儿匆匆归去早。春万里、阳关开好。关外征人老。一齐回首，带得书来了。雪尽江南归路杳。留几处、沙痕雪爪。莫道浮生巧。时南时北，只为炎凉恼。
荆轲故里
作者：黄景仁
朝代：清
体裁：五言律诗

以掷全燕失，悲哉壮士行。盗名原不讳，剑术本难精。市号怜同伴，沙椎付后生。魂兮归故里，易水尚风声。
药渣鱼
作者：黄景仁
朝代：清
体裁：古风

琴溪春水唾凝片，小鱼针头刺波面。溪旁居人网及时，不用丝绳需尺绢。盛来入盎水不分，两目黑星微可辨。水鲜且可助茗具，别张旗鼓供舌战。王馀白小精不如，可怜千头未盈咽。相传琴高跨鲤升，药鼎倾渣入波变。先天本借金石精，馀生乃比糟粕贱。后时不得相随仙，云中鸡犬徒相羡。微名累尔及铛鼎，所喜流传艺林遍。桃花水过蒲蒋深，及早消形付波练。
荻港舟次遇徐逊斋太守罢官归滇南
作者：黄景仁
朝代：清
体裁：古风

浮云变态何须臾，此翁今作溪上客。见山一笑神已往，随处题诗兴成癖。意外相逢山水间，惊定成欢话畴昔。畴昔立马来江东，停麾问俗何雍雍。黄州竹楼卧苏轼，新安炼溪钓任公。仆也骑驴看山至，一榻陈蕃荷高谊。雅吹投壶兴有馀，风前时露烟霞气。纷纷宾从厌梁肉，公也斋居饱馆粥。一鱼不受清已极，五裤得歌乐亦足。今朝权被归去来，侂傺妻孥散僮仆。片帆晓拂菰蒲开，只影夜抱鱼龙宿。我闻碧鸡山与金马连，名胜秀出西南天。公也茅屋居其间，数顷尚有桑麻田。著书岁月且未艾，翁自禀此何忧焉。只有贱子感填臆，短歌饮气别不得。风波一失万里长，落落行藏谁其商。更语东山且休卧，汉廷早晚诏循良。
莫打鸭
作者：黄景仁
朝代：清
体裁：古风

莫打鸭，打起鸳鸯睡。鸳鸯飞去尚成双，落得芙蓉妾心碎。
获鹿
作者：黄景仁
朝代：清
体裁：五言律诗

入陉程第一，过岭险多般。笠影斜悬日，鞭梢响彻山。鹿泉流泱漭，石邑路间关。更访淮阴庙，残碑拂藓斑。
莺啼序·郑诚斋先生招集白云庵，周幔亭图为小册，分赋。用曹以南韵
作者：黄景仁
朝代：清
体裁：词

童子何知，解领略、溪山诗酒。也缱绻、折柬招来，追随许附尘后。叠嶂忽嵌高阁耸，巉矶怒拍江声吼。只画图深处，几个閒人消受。两袖空中，长襟风际，真个云生肘。认微茫、城西十寺，疏钟飘度溪阜。界随青眼放时宽，情到醇醪倾处厚。忽清谈、天外吹来，霏霏璚玖。书生此际，顿露昔时狂态，几曾言择口。更十五云郎，唤向尊前，歌声清浏。客解吹箫，郎能顾曲，当筵相对移情否。问此乐、天涯几人有。閒情豪兴，一齐迸向吟肠，难按处，倾一斗。夜云深矣，饱酌金罍，四座交相寿。待到欢阑绮席，推起山窗，明星欲滴，苍烟如糅。堤边灯火，酒人归去，数声爆竹千山响，更深潭、惊起蛟龙走。者般高会曾逢，他日溪山，多应不朽。
菩萨蛮·暮游湖山神庙
作者：黄景仁
朝代：清
体裁：词

分明有蝶孤飞去。转过庭梢无觅处。悄步向花前。扫花人正眠。独立成惆怅。更上湖楼望。湖上雨吹来。看花人尽回。
菩萨蛮·秋海棠
作者：黄景仁
朝代：清
体裁：词

颓垣缺甃胭脂色。断肠花对销魂客。小样却中看。带来些子酸。从今愁薄福。为负倾城目。辛苦系红丝。暮秋逢嫁期。
葛岭暮归
作者：黄景仁
朝代：清
体裁：七言律诗

湖岸烟尘过雨清，繁丝促管悄无声。水风萧白鸥群散，山日荒黄我独行。破寺阴阴飘柿叶，晚汀漠漠谢兰英。寻吟自爱幽凉地，反觉悲秋气渐平。
蒋二良卿斋头掘地得桐棺丈馀发之乃古宫嫔妆颜色尚如生也作诗记之且调亮卿·其一
作者：黄景仁
朝代：清
体裁：七言绝句

玉颜黯黯闭苍苔，铜合珠襦冷劫灰。应是深宫人未识，含情今日待君开。
蒋二良卿斋头掘地得桐棺丈馀发之乃古宫嫔妆颜色尚如生也作诗记之且调亮卿·其二
作者：黄景仁
朝代：清
体裁：七言绝句

通灵青鸟去谁家，陵谷推移事可嗟。妒尔夜深庭院里，十年吟断玉勾斜。
蒋心馀先生斋头观范巨卿碑额拓本
作者：黄景仁
朝代：清
体裁：古风

忆昔北上经金乡，车襜不捲卧且僵。忽如有人促我起，道旁碑书巨卿里。慨然怀古双眼明，欲为一诗迄未成。乃今见此墓碑额，似索心盟话畴昔。直是生平死友心，上作星芒堕为石。碑穿已失文不完，此石亦没蛟螭渊。龙门坊口披沙得，离垢庵中剪烛看。青龙三年此碑设，乡人翟循县君薛。冀州事与范史殊，名伴亦补郦注缺。浑沦制少盘螭痕，精坚体仿玉筋文。黄初诸刻孰优劣，以殿魏碑差得真。文云枯毙润荆汉，治郡威名事奚案。世乱方矜独行名，名高不必循良传。郅君章与邢子真，欲为死友适得生。张元伯后陈平子，纵不生交亦堪死。不知君死友者谁，身后百年开此碑。沧桑不烂西山石，陵谷如含岘首悲。过眼云烟欣落手，愿抱此碑同石友。髣髴空中走素车，来共风前一杯酒。惭愧生平结客游，山阳空听笛声愁。南归定下坟前拜，埋骨期分土一丘。
蕲口
作者：黄景仁
朝代：清
体裁：七言律诗

隔滩渔父罢叩舷，鴐鹅四起黄沙田。殷床钟韵散淮树，拍枕水声回楚船。涂山残月落将尽，蕲城夜火寒不然。中宵冰雪悄难寐，苦调哦彻朝霞天。
蕲口晓发
作者：黄景仁
朝代：清
体裁：古风

忆昨霜落停素舟，皎然月映猜淮流。□□老兵三两辈，忍寒击柝沙上头。五更梦醒舟已发，但见荆涂两山相向浮。两山鼓势不相下，急洑盘涡走其罅。触舟或是黄熊精，拔剑欲绝苍光驾。疑神疑鬼心不惊，顺流鼓吹天平明。扬州南岸云树出，钟离古国烟尘清。风为息其威，水亦静其声。令人转思大禹力，浩荡自逐朝宗行。水自思归我何急，苦向中流放舟入。穷冬人事东去波，曾无少停当奈何，今宵有酒吾当歌。
薄倖
作者：黄景仁
朝代：清
体裁：词

斜披毡笠。耐西风、猎猎吹急。递一阵、深楸虎气，驴耳双双都立。转平冈、细草黏空，谁添几点牛羊入。记来往南山，重逢此景，閒煞黄皮裤褶。顾瘦影、沉吟罢，清泪渍、草根都湿。讵茫茫大地，竟无归处，此间却洒杨朱泣。且休呜唈。算途遥日暮，今宵可趁邮亭及。土壁绳床，料是百忧横集。
虎跑泉
作者：黄景仁
朝代：清
体裁：古风

性公元和间，挂瓢偶来此。爱此山气佳，无泉亦将徙。道逢白须人，长跪乞留止。朝见双于菟，乃是两童子。盘旋忽不见，已有一泓水。问水何方来，南岳几千里。龙象一帖然，天人共欢喜。至今呜弦声，淙淙碧岩里。青蒲偃其旁，绿萝影其底。但啜泉味佳，其人可知矣。一弹幽涧音，再鼓松风起。
虞忠肃祠
作者：黄景仁
朝代：清
体裁：古风

毡帐如云甲光黑，饮马完颜至江北。六州连弃两淮墟，半壁江东死灰色。雍公仓卒来犒师，零星三五残兵随。勤王一呼草间集，督军不来来亦迟。万八千人同一泣，卓然大阵如山立。海陵走死贼臣诛，顺昌以来无此捷。降旗斫倒十丈长，六飞安稳回建康。此时长驱有八可，以笏画地言琅琅。不可与言言不必，肯复中原岂今日。五路烽烟百战平，三巴门户崇朝失。即今青史尚馀悲，即今战处留荒祠。寒芦半没杨林口，白浪犹冲采石矶。江淮制置亦人杰，下流观望何无策。再造居然赖此人，不是儒生敢轻敌。肃爽须眉一代雄，谁令遗骨老蚕丛。招魂纵有归来日，应在吴山第一峰。
虞美人·吴淞道中
作者：黄景仁
朝代：清
体裁：词

吴淞江上行人去。细雨征帆鹜。此时无限是离心。却似五湖烟水万重深。鸱夷一舸今何处。徙倚烟花暮。消沉吴苑太匆匆。只在前溪一曲棹歌中。
虞美人·弈
作者：黄景仁
朝代：清
体裁：词

昨宵博簺今宵弈。曲院云屏隔。月明犹界粉窗梅。只此春宵一局不须催。金枰碎玉敲还寂。觅个中心劫。心知负了晕红腮。忽地笑拈双子倩郎猜。
虞美人·春风
作者：黄景仁
朝代：清
体裁：词

连晨骤暖春衣脱。一雨寒几雪。举杯长笑问天公。作尽炎凉何必在春风。晚来孤馆苔痕闭。冷冷清清地。小窗破纸本无多。吹过廿番花信更如何。
虞美人·落梅
作者：黄景仁
朝代：清
体裁：词

枝头桃柳春将闹。趁此抽身早。今宵有梦待寻君。只恐花前消尽更无魂。黄昏庭院谁相问。一次伤春信。冷风飘动五更愁。化作半轮残月挂罗浮。
虞美人·闺中初春
作者：黄景仁
朝代：清
体裁：词

绣罢频呵拈线手。昨夜交完九。问春何处最多些。只在浅斟低唱那人家。半枝嫩柳当窗放。偷得新眉样。晚霞一抹影池塘。那有者般颜色作衣裳。
蝶恋花
作者：黄景仁
朝代：清
体裁：词

我是扬州狂杜牧。似水閒情，占得烟花目。酒醒月明花簌簌。小红楼上春寒独。犹记绿阴深处宿。帘捲东风，重把幽期续。泪眼细将红豆嘱。那人家住雷塘曲。
行香子
作者：黄景仁
朝代：清
体裁：词

曲唱凉州。曲唱伊州。送征人、万里边愁。车轮一转，都望封侯。总不知春，不知夏，不知秋。一剑犹留。双泪难收。铁衣穿尽海西头。旧时同伴，鬼哭啾啾。也有耶娘，有妻子，有田畴。
衡山高和赵味辛送余之湖南即以留别
作者：黄景仁
朝代：清
体裁：古风

衡山高，湘水深，我为此别难为心。君知我行不得意，为我翻作衡山吟。衡山吟，声渐苦，凄断湘弦冷湘浦。女萝山鬼风萧萧，七泽欲冻鼋鼍嗥。下见苍梧万里之大野，上有祝融碍日之高标。鱼龙广乐不复作，雁飞欲堕哀嗷嗷。渔父挈舟入烟水，屈原行吟意未已。千古骚人且如此，我辈升沉偶然耳。衡山之吟吟且停，此曲凄绝难为听。我亦不吊湘夫人，我亦不悲楚灵均。只将此曲操入水云去，自写牢落招羁魂。前途但恨少君共，谁与醉倒金庭春。春来沅芷倘堪折，手把一枝归赠君。
袁陶轩约早起看瓶荷盛开·其一
作者：黄景仁
朝代：清
体裁：七言绝句

倦梦如尘扫不开，披衣欲起更徘徊。平生不负看花约，抛得冰纹簟子来。
袁陶轩约早起看瓶荷盛开·其二
作者：黄景仁
朝代：清
体裁：七言绝句

净几疏帘供若仙，胆瓶犹说太和年。盛来尽化杨枝水，那得开花不可怜。
褚五郎行
作者：黄景仁
朝代：清
体裁：古风

廿条银烛高崔巍，筵席羯鼓纷喧豗。主人爱客客满座，相逢四海倾瑶杯。上座听歌气如虎，有客停杯惨无语。往事杨枝袅绿烟，故家燕子愁红雨。褚郎十五记将迎，裤褶妆成锁骨轻。故缓红牙偷入破，惯抛珠泪得人情。徘徊舞榭兼歌榭，漂泊山城更水城。逢渠犹记花开夕，谢家子弟争移席。一啭轻喉发曼声，吴侬相顾皆无色。前辈风流酒作池，后堂丝管春成国。脱帽翻尊夺锦茵，就中狂煞江南客。江南一别又经年，西风吹梦寻无迹。顾曲周郎鬓渐星，多愁白傅衫常湿。崔九堂前有旧人，奉诚园内无新识。三千里外楚王台，蓦地重逢醉眼开。惊定相看翻似梦，关山知否得曾来。此际歌场正嘹亮，晴丝作阵空中飏。钿合方看订再生，霓裳已见归天上。背人脉脉送横波，似曾相识惊无恙。舞罢更妆向画筵，尊前细诉飘零状。问讯同游几辈存，羊昙华屋增悲怆。感时怀旧更常吁，我亦风尘无事无。肯把鼙鼓通贵戚，不堪铁笛老江湖。褚生饮汝一杯酒，酒尽犹能进歌否。人世悲歌转眼非，青衫失路嗟何有。落魄空沾淮海尘，相思为怨金城柳。莫作伊凉变徵歌，酒阑萧瑟断肠多。他年此会知何日，月落乌啼奈尔何。
西岩石佛像
作者：黄景仁
朝代：清
体裁：五言律诗

古壁呼灯照，天然金粟装。石开生外相，云见定中光。已觉空山静，还愁过客忙。大千烦恼意，合眼未能忘。
西河·江上闻笛
作者：黄景仁
朝代：清
体裁：词

遥隔浦，声声似泣如诉。知伊不过背乡关，怨何尔许。茫茫一片水烟中，听来谁不悽楚。既非是、亡国女，家山重叠无主。又非万里玉门关，送人远戍。只将花月好春江，吹他落梅如雨。少焉我亦欲起舞。渐邻舟、啧啧嗟苦。若再横吹将去。怕波心、不有蛟龙取。到晓寻声知何处。
西陵
作者：黄景仁
朝代：清
体裁：七言绝句

几生修得住钱塘，苏小坟头土亦香。祗为同心人去久，尽教松柏换垂杨。
观潮行
作者：黄景仁
朝代：清
体裁：古风

客有不乐游广陵，卧看八月秋涛兴。伟哉造物此巨观，海水直挟心飞腾。瀴溟万万夙未届，对此茫茫八埏隘。才见银山动地来，已将赤岸浮天外。砰岩槌岳万穴号，雌呿雄吟六节摇。岂其乾坤果呼吸，乃与晦朔为盈消。殷天怒为排山入，转眼西追日轮及。一信将无渤澥空，再来或恐鸿蒙湿。唱歌踏浪输吴侬，曾赍何物邀海童。答言三千水犀弩，至今犹敢撄其锋。我思此语等儿戏，员也英灵实南避。只合回头撼越山，那因抉目仇吴地。吴颠越蹶曾几时，前胥后种谁见知。潮生潮落自终古，我欲停杯一问之。
观潮行
作者：黄景仁
朝代：清

客有不乐游广陵，卧看八月秋涛兴。伟哉造物此巨观，海水直挟心飞腾。瀴溟万万夙未届，对此茫茫八埏隘。才见银山动地来，已将赤岸浮天外。砰岩磓岳万穴号，雌呿雄吟六节摇。岂其乾坤果呼吸，乃与晦朔为盈消。殷天怒为排山入，转眼西追日轮及。一信将无渤澥空，再来或恐鸿濛湿。唱歌踏浪输吴侬，曾赍何物邀海童。答言三千水犀弩，至今犹敢撄其锋。我思此语等儿戏，员也英灵实南避。只合回头撼越山，那因抉目仇吴地。吴颠越蹶曾几时，前胥后种谁见知。潮生潮落自终古，我欲停杯一问之。
观澜亭
作者：黄景仁
朝代：清
体裁：古风

岷江出峡连浔阳，九脉入海争汤汤。陡逢天门怒始激，谁知转眼仍采石。从此涛头不肯降，天纵巉矶与相敌。奔腾万马冲复旋，采石不改青娟娟。崖根有时亦崩剥，力斗毕竟无两全。有江可凭山可倚，天下纷纷乃多事。得人守南岸，南人欢呼北人叹。所守或匪亲，北人飞渡南人奔。时来一炬周郎火，事去三更擒虎军。谁将地险称人杰，天意茫茫信难测。海潮一日能不来，何况区区一拳石。时清故垒半凋残，依旧江声去不还。惊流莫道沧溟近，更有金焦两点山。
言怀·其一
作者：黄景仁
朝代：清
体裁：七言律诗

听雨看云暮复朝，谁于笼鹤采丰标。不禁多病聪明减，讵惯长闲意气消。静里风怀元度月，愁边心血子胥潮。可知战胜浑难事，一任浮生付浊醪。
言怀·其二
作者：黄景仁
朝代：清
体裁：七言律诗

岂意瞢腾便到今，一声钟动思愔愔。蠹鱼枉食神仙字，海鸟空知山水音。千载后谁传好句，十年来总淡名心。何时世网真抛得，祇要人间有邓林。
言怀二首·其一
作者：黄景仁
朝代：清

听雨看云暮复朝，谁于笼鹤采丰标？不禁多病聪明减，讵惯长閒意气消？静里风怀元度月，愁边心血子胥潮。可知战胜浑难事？一任浮生付浊醪。
言怀二首·其二
作者：黄景仁
朝代：清

岂意瞢腾便到今？一声钟动思愔愔。蠹鱼枉食神仙字，海鸟空知山水音。千载后谁传好句？十年来总淡名心。何时世网真抛得？只要人间有邓林。
言怀和黍维
作者：黄景仁
朝代：清
体裁：七言律诗

不与黄金不与闲，我曹无计破天悭。半生骨相惭分芋，五载乡心祇放鹇。好景渐消头上月，片云常护梦中山。可知来日愁无益，且读离骚画掩关。
访吴竹桥
作者：黄景仁
朝代：清
体裁：古风

敦牂季秋月，文战各云罢。君时抱微疴，我亦整游驾。访君来琴川，灯火官河夜。人话竹间堂，舟维水边榭。我师青门邵，于君属姻娅。丈行弟畜我，爱我百从借。十年愿见心，一夕快倾泻。才大工轗轲，养深得蕴藉。促膝未竟谈，催发舵工骂。袖君一卷诗，读向疏篷罅。骨必推风骚，韵或压陶谢。百家入环中，腾跃即变化。生平诩柔翰，矜心为君下。离绪棼莫删，流光缺堪讶。失计人海游，郎当驮铃卸。君来已先我，拊掌笑相迓。析津候鸾舆，金台询马价。作赋声摩空，敛气若闲暇。失势副车中，惜此穿杨射。君才且复尔，贱子敢悲咤。所恃惟毫锥，作计已居亚。君心绝坦夷，见惯了非乍。差喜尘渴躯，冰饮阅隆夏。朝吟椒花舫，暮觞紫藤架。颇觉师友欢，归鞍已忘跨。谁知绪风起，势欲倾嵩华。日色灰可怜，雪片大堪怕。鬓怯酸霜侵，车愁冻尘砑。酒价如山高，囊空艰一贳。偶然眄交衢，络绎走鞍靶。彻侯罢朝宴，丞相归宵假。鞭影摇珊瑚，衣香散兰麝。岁暮多馈遗，包缠杂巾帕。感此游子心，悽然返羁舍。忆昨闻君言，不如且归稼。款款联亲朋，依依话桑柘。但得莼丝羹，何羡牛心炙。苦语如晨钟，三复味胜蔗。阅世久益深，君言岂余诈。不投班生笔，终屈淮阴胯。各负名山期，何时了婚嫁。
访曹以南五明寺
作者：黄景仁
朝代：清
体裁：五言律诗

一路是修竹，到门惟鸟声。幽人正眠觉，稚子解将迎。香缕断还续，道书纵复横。昨宵雷雨急，可有毒龙惊。
访欧阳隐士宅
作者：黄景仁
朝代：清
体裁：古风

君家有茅屋，结构极深茜。云中望荆门，窗外尽楚甸。幽幽发春辉，霭霭及遐盼。道至物不存，虑尽身始幻。闻有白蝙蝠，夜静时一见。我来叩灵扃，正值坐孤幔。长吟激高风，岩花落空涧。
诉衷情
作者：黄景仁
朝代：清
体裁：词

萋萋芳若满平洲。双桨去悠悠。一片落红漂到，江水不胜柔。烟树外，望归舟。识归舟。眼中明月，圆在扬州。缺在西州。
话吟秋斋头次韵
作者：黄景仁
朝代：清
体裁：七言律诗

半榻荼烟两鬓侵，一天凉思系疏襟。花贪入道披黄帔，竹解留人下翠禽。世态秋云难比薄，交情春水不嫌深。谁从药臼薰炉畔，省识斯人万里心。
读史偶书
作者：黄景仁
朝代：清
体裁：古风

七雄誇战斗，毕竟归咸秦。岂曰不能战，诈力匪匹伦。抚剑而虎视，败箨随纷纷。一息未归土，刘项不保身。云逝博浪击，电扫兰池氛。起视六合间，喘伏皆愚民。谁知一生事，受侮茫无津。生缘洛阳贾，死役齐东人。弄汝在掌上，而汝不得嗔。赵高斩汝祀，于赵为忠臣。窜匿在左右，而汝引与亲。智计所蓄积，讵可道里论。伊维五霸来，始以诈力闻。纵横及任侠，戾种因纷耘。间气乃一泄，极盛当兹辰。后世举相效，伎俩如埃尘。或盗等狗行，或媚如狐群。取之孤寡手，辗转相轮巡。屠贩偶窃据，颂德皆放勋。即以诈力计，何啻祢与孙。而况圣心法，安能至今存。
读容甫近诗过以哀怨为体诗以广之
作者：黄景仁
朝代：清
体裁：古风

汪子叩门手吟卷，示我迩来之所作。脱口已觉馨满面，环诵弥令悲动魄。等闲关山与风露，秋士当之倍凄楚。轻云袅袅落灵光，白月辉辉鉴心苦。床头呜咽寒蛩鸣，□□□□□□□。
调顾文子兼示稚存
作者：黄景仁
朝代：清
体裁：七言律诗

久忆东吴顾文学，南州客况故依然。参苓半减经师俸，蔬笋还供都讲筵。懒甚抛书妨坐卧，养深持论彻中边。东头尚有穷书记，妒尔天涯比屋缘。
谐石缘游历下亭
作者：黄景仁
朝代：清
体裁：七言律诗

城外青山城里湖，七桥风月一亭孤。秋云拂镜荒蒲芡，水气销烟冷画图。邕甫名游谁可继，颍杭胜迹未全输。酒船祇傍鸥边舣，携被重来兴有无。
谒金门
作者：黄景仁
朝代：清
体裁：词

春寒中。酒也半些无用。城上苍山看似梦。风凄山欲动。一曲小池烟冻。一树野梅香送。折到胆瓶添水供。水寒花骨痛。
谢池春慢·戒饮
作者：黄景仁
朝代：清
体裁：词

酒肠全窄，□说也、增烦恼。记得尽欢时，半载西泠道。醉后眠花坞，醉醒啼山鸟。主还宾，昏更晓。一杯到手，百事都忘了。□□□□，恹恹息、岑岑脑。旧绪提难起，瘦骨吹堪倒。泪为听歌尽，户到逢场小。留身在，捐杯好。曲生长谢，与尔缘偏少。
谢程石缘馈梨
作者：黄景仁
朝代：清
体裁：古风

结友须快友，食果须快果。分君口头甜，沃我心上火。经秋况病肺，蒸食无不可。玄关溢华膏，舌本粲莲朵。承囊出汉殿，包箬飞吴舸。何如秋白佳，冰雪戛碎琐。腴夺金蜡丸，脆压赪蚪颗。雅不羡固甘，甘回舌先锁。徒然负盛名，其实则幺么。此语勿告人，或者唾骂我。饱嚼听松风，何似在尘堁。
貂裘换酒·潞河舟次
作者：黄景仁
朝代：清
体裁：词

行矣吾何憾。但西山、依依送客，相看未厌。稳买潞河舟一叶，载去昔时书剑。趁滑笏、半川漪簟。柔橹一声尘梦觉，任荒鸡促舞三家店。分芋事，久无验。新妆不为投时艳。问几辈、飞腾马价，遭逢狗监。渔弟渔兄相待久，莫负螯肥酒酽。剩箧里、宫袍无燄。零落江皋原不恨，奈浮云落日光阴澹。从尹卜，学凫泛。
貂裘换酒·秋蝉
作者：黄景仁
朝代：清
体裁：词

聒耳真无赖。到风前、一声知了，树间秋在。渐似诗人才尽日，尚作悠扬寒籁。只此后、青林难卖。疏柳几行临水驿，把吟躯、听瘦斜阳外。巴山磬，清相赛。魂销齐女芳华退。更增他、凄凉宫鬓，愁红惨黛。痀瘘林中休作恶，风露馀生堪贷。珍重吸、枝头沆瀣。毕竟侍中冠上物，任孤高、难把深秋耐。仙蜕去，好相待。
貂裘换酒·秋雁
作者：黄景仁
朝代：清
体裁：词

肃肃穿云缝。是无情、一天冷雁，将秋来送。白草黄榆经不尽，带得商飙澒洞。早吹度、秦川朔陇。几处高楼闻太息，把边声、搀入砧声空。好防却，金丸中。洞庭木落微波动。记清宵、芦花明月，依依曾共。偏向霜前悲故国，叫得楚天如梦。浑似听、伊凉数弄。声渐不闻天更远，更衡阳、万里须珍重。回首处，离云冻。
貂裘换酒·题万黍维持筹读律图
作者：黄景仁
朝代：清
体裁：词

那得金如屋。把人间、异书全购，名流都蓄。欲觅钱刀须作贾，休管儋何名目。奈心计、颠毛般秃。更问竹书三尺底，夜深时、多少钱神哭。萧何律，须勤读。先生此计思真熟。问苍苍、有才如此，赋穷何酷。阿堵且难求便得，大愿几时方足。总输与、容容之福。莫向五湖精力尽，把致君尧舜功名祝。一任尔，餐珠玉。
贫也乐
作者：黄景仁
朝代：清
体裁：词

一匹马。千金买。邯郸少年有声价。唱龙沙。拍胡笳。吾曹健儿不听筝琵琶。汉家边衅今朝始。去去同生复同死。天苍苍。野茫茫。一片秦时明月挂边墙。
贵游行
作者：黄景仁
朝代：清
体裁：古风

贵游谁家子，骢马骄驰骋。朝入铜龙楼，暮归紫薇省。盛满不自持，恶风吹梦醒。照镜镜无头，披衣衣绝领。可怜西市中，颦容尚修整。白首谁同归，萧萧看日影。生存骨髓枯，溅血不盈颈。当伊作使时，千军失其猛。眼见被收日，曳之劳尺绠。观者徒咨嗟，谁与发深警。
贺新凉
作者：黄景仁
朝代：清
体裁：词

往事为翁数。记当日、词场跳荡，猛于乳虎。正值怜才潘骑省，籍甚众中一顾。把江夏、无双见许。是日论文翁在座，费三条红烛三挝鼓。感此意，极辛苦。而今同赋淮南树。且联床、十年愁话，一灯分诉。闻说东山丝竹尽，谁恸西州门路。翁矍铄、依然如故。怪我早衰蒲柳质，问生年、那得常三五。惭愧煞，受恩处。
贺新郎·太白墓和稚存韵
作者：黄景仁
朝代：清
体裁：词

何事催人老。是几处、残山剩水，閒凭閒吊。此是青莲埋骨地，宅近谢家之朓。总一样、文人宿草。只为先生名在上，问青天有句何能好。打一幅，思君稿。梦中昨夜逢君笑。把千年、蓬莱清浅，旧游相告。更问后来谁似我，我道才如君少。有或是、寒郊瘦岛。语罢看君长揖去，顿身轻一叶如飞鸟。残梦醒，鸡鸣了。
贺新郎·太白墓，和稚存韵
作者：黄景仁
朝代：清
体裁：词

何事催人老？是几处、残山剩水，闲凭闲吊。此是青莲埋骨地，宅近谢家之朓。总一样，文人宿草。只为先生名在上，问青天，有句何能好？打一幅，思君稿。梦中昨来逢君笑。把千年、蓬莱清浅，旧游相告。更问后来谁似我，我道：才如君少。有亦是，寒郊瘦岛。语罢看君长揖去，顿身轻、一叶如飞鸟。残梦醒，鸡鸣了。
贺新郎·辛卯除夕呈朱笥河先生
作者：黄景仁
朝代：清
体裁：词

一岁过将尽。受几处、飙冲浪打，羹残炙冷。磨灭三河年少气，猎猎敝裘风紧。到此地、萍踪方稳。廿载识韩今已遂，把今年、除了心还肯。此间乐，忘乡井。后堂丝竹喧阗甚。转眼处、阳春已到，拌将痛饮。但使年年常此夜，那用拨灰书闷。绝不似、乱山孤枕。毕竟难忘惟结习，系残宵、还把长缨请。倘为我，须臾等。
贺新郎太白墓，和稚存韵
作者：黄景仁
朝代：清

何事催人老？是几处、残山剩水，闲凭闲吊。此是青莲埋骨地，宅近谢家之脁。总一样，文人宿草。只为先生名在上，问青天，有句何能好？打一幅，思君稿。梦中昨来逢君笑。把千年、蓬莱清浅，旧游相告。更问后来谁似我，我道：才如君少。有亦是，寒郊瘦岛。语罢看君长揖去，顿身轻、一叶如飞鸟。残梦醒，鸡鸣了。
贺齐庙
作者：黄景仁
朝代：清
体裁：七言律诗

公苗英爽练江边，击贼成名自昔传。旧地赤乌开郡县，当时白棓费三千。扫除山越疮痍合，仓卒淮淝涕泪涟。父老那知开国事，祈春费腊自年年。
贾礼耕用昌黎石鼓歌韵赠诗和赠一首
作者：黄景仁
朝代：清
体裁：古风

我生耳不别风节，而爱清庙明堂歌。夔襄子野不在世，奈此哇咬群声何。或歌变羽亦快意，骤驰铁马挥金戈。词人久放防露作，音虽噍杀终难磨。半生古意徇同调，企心疲想空蒐罗。谁知古调属巨手，鲁灵光殿瞻峨峨。世人求见路相左，不在朝市藏岩阿。鱼龙风雨各变态，凭君一气之所呵。文章鼓吹有根柢，以混凡响奚能讹。异书梦见身化蠹，奇字饱积胸盘蝌。长源阔澜绝游溯，槎犯牛斗梁鼋鼍。观君笔阵却而走，狂叫百匝巡庭柯。魂迷上下九枝日，目眩经纬群龙梭。传闻挥毫复容易，若不欲作聊委蛇。陆离瑰傀乃有此，便恐雨逗劳娲娥。彫鈲元气镌福命，我为此老挥滂沱。蓬行鹊起顿尘壤，壮士穷老归平和。但闻洛阳负奇望，不见导佛身登科。他人愠色君莞尔，世上馀子纷何多。感君意厚借馀论，愧我蹇才同伏驼。脱非知己孰华予，径持布鼓雷门过。不材敢溷匠石斲，朽骨妄冀良工磋。南州昔日富文藻，骑鲸客去江犹波。青天明月不改色，历照过客无偏颇。生同斯世游共国，高谈痛饮宁论佗。我曹世外结心赏，岂似群论工媕娿。一编落手等性命，两髀生肉徒摩挲。怜余亲在有行役，青山采石留君哦。此时暂作失群雁，他日愿化听经鹅。相从亲受法眼藏，奚事铸像参禅那。汰淘众响出金石，发挥大义追卿舸。书成倘许附姓氏，相与万古流江河。君其书铭置我座，勉旃小子毋蹉跎。
赠万黍维即送归阳羡·其一
作者：黄景仁
朝代：清
体裁：七言律诗

谁遣依人得得来，庾郎家世本崔巍。半生蹭蹬因能达，百样飘零祇助才。歌到横汾声尽羽，饮从河朔气如雷。柳阴净洗连钱马，曾踏穷边雪窖回。
赠万黍维即送归阳羡·其二
作者：黄景仁
朝代：清
体裁：七言律诗

语我家山味可夸，燕来新笋雨前茶。瓣香岁展方回墓，画舫春寻小杜家。北郭买田新志愿，南山射虎旧生涯。他时风雪如相访，阳羡溪光似若耶。
赠别沈子孟·其一
作者：黄景仁
朝代：清
体裁：五言律诗

秋气渐摇落，吾徒合放歌。但看君意得，始觉我言多。曲以无弦韵，颜常不醉酡。自知闻道浅，慰我欲如何。
赠别沈子孟·其二
作者：黄景仁
朝代：清
体裁：五言律诗

款款芳樽合，迢迢兰夜长。无端成感激，此意在微茫。鹤送三更泪，蟾悬万里光。相思与江水，明日下钱塘。
赠徐二·其一
作者：黄景仁
朝代：清
体裁：五言律诗

世事已如此，灯前霜鬓蓬。交存生死里，人老别离中。不信儒冠误，争看泪眼红。相逢惟一哭，明日送孤篷。
赠徐二·其二
作者：黄景仁
朝代：清
体裁：五言律诗

相忆不成寐，三更闻乱砧。故人千里梦，长夜九秋心。月暗啼乌急，阶空落叶深。何时一樽酒，重与共披襟。
赠明分司春岩次清容先生韵·其一
作者：黄景仁
朝代：清
体裁：七言律诗

绣虎才名威凤仪，望尘争悔识君迟。暂劳官海筹平准，小试调羹寄职司。卧榻鱼龙看变化，故家陵谷叹迁移。思亲北斗阑干夜，耿耿星杓欲化箕。
赠明分司春岩次清容先生韵·其三
作者：黄景仁
朝代：清
体裁：七言律诗

论文太史记衔杯，感激诗篇讽百回。万里白云翘首处，千家霖雨下车来。投书乍蹑高斋履，访士俄穿讲院苔。一笑阳春满天地，可知缇室早飞灰。
赠明分司春岩次清容先生韵·其二
作者：黄景仁
朝代：清
体裁：七言律诗

天于豪杰试艰难，未许烟波把钓竿。宝玦仅存心愈壮，明珠虽去海尤宽。莺花南国思公子，父老东郊拜长官。相望甘棠馀荫在，莫瞻直北涕阑干。
赠曹以南
作者：黄景仁
朝代：清
体裁：七言律诗

龙门会上遇耆英，感激真从道谊生。自是江山归巨手，谁教天地老诗名。俾经风雨心犹壮，阐谛鱼龙气已平。似我疏狂尚青眼，白云深处伴茶铛。
赠杨荔裳即寄酬令兄蓉裳·其一
作者：黄景仁
朝代：清
体裁：七言律诗

五载游君伯仲间，相逢笑我鬓先斑。且倾燕市飘零酒，坐看边墙紫翠山。彦重珠光辉日下，茂沿竹韵振江关。思兄有句吟春草，我欲相随梦别颜。
赠杨荔裳即寄酬令兄蓉裳·其三
作者：黄景仁
朝代：清
体裁：七言律诗

故人怜我顿尘中，温语频番慰寓公。百鍊妖金空自奋，饱餐痴蠹有何功。名心澹似幽州日，骨相寒禁易水风。拭眼双龙起腾跃，未忧吾道竟终穷。
赠杨荔裳即寄酬令兄蓉裳·其二
作者：黄景仁
朝代：清
体裁：七言律诗

昨宵书札来江表，苦为离居弱季言。只恐才名争法护，不忧文笔逊平原。冰天作客年方绮，晏岁怀人日易翻。早晚荐书同北上，斯人岂合久林园。
赠杨荔裳即寄酬令兄蓉裳·其四
作者：黄景仁
朝代：清
体裁：七言律诗

元瑜笔札仲宣诗，众手传观绝妙辞。万事不如知己乐，一灯常记对床时。雨云翻覆随流辈，裘马轻肥让市儿。可奈离心争一寸，每逢君弟辄相思。
赠白下周幔亭
作者：黄景仁
朝代：清
体裁：古风

青山如障忽一束，乃有高阁凌空嵌。练江新涨涌其下，势欲撼倒千重岩。先生看山复听水，偶出硬笔相雕镵。铮鏦金石出孤啸，得者寸楮珍缃函。忆从去年孟冬月，贱子乃挂新安帆。识韩未遂失交臂，遇合岂有神物监。天边云树屋梁月，展翰徒尔倾心諴。羁孤面壁百不可，春至乳燕仍呢喃。落花庭馆忽长揖，惊定不觉言諵詀。君时将发海阳道，一见幸慰调饥馋。重来山雨正淫积，一鞭冒雨冲泥瀺。醇醪复饮不知醉，可累心处俱从芟。先生笔阵更排宕，云烟川岳供吞嗛。百家腾跃入环内，依山铸铜海煮盐。辁材朴学塞衢路，大雅独赖相扶搀。去年蜡屐入黄海，裹粮数月追麋羬。天都峰头夜长啸，魈魅一一逃深杉。古今人迹有未到，君以蝌蚪磨苍岩。呜呼壮游乃至此，一吐能不摇山碞。我闻武夷仙蜕已千载，何时一摘来尘凡。乃使奇踪遍灵胜，更以鸿藻空柔掺。愧予风尘满面目，世纲束缚难为劖。候虫时鸟偶嘈杂，鱼鲁亥豕纷儖儳。新诗示我拍手起，朗诵忽破歌喉缄。雄词艳句萃尺幅，银钩铁画穷毫纤。持归坐对觉神王，云中一鹤何翩彡。此山此水复此客，合黄黏木谁能谗。行当肩舆日日坐君阁，遑惜典尽春来衫。
赠程厚孙时为厚孙作书与汪容甫定交
作者：黄景仁
朝代：清

繄余抱黯陋，研弄鲜精业。横陈抚遗经，诘屈口先嗋。而解嗤俗儒，鲰论何哮呷。识字得未曾，异同先摭扱。赪颜强师承，抱膝未见韐。细或吹牛毛，纡或旋螺甲。虚或逃芒荒，挺或走偪狭。六籍坐泥蟠，铿响谁与擖。何如返崇山，沈冥守云匣。何如老秦壁，甓甃任颓压。虽然千百年，名义固非乏。缅维炎纪英，纷纶工羽翣。名象微言该，训诂精理洽。下际闽洛彦，阐圣在心法。亦坐门户烦，孽庶相攻劫。所贵观其通，不废如裘袷。亦如导支流，纳浸需启闸。亦如冶洪炉，金沙融一霎。谁为同心言，痒处与搔掐。迩欣遘程子，高谈快倾峡。为难有家世，此任在肩胛。杰观卓不群，雄步坦无跲。觇所下帷处，望气已为愶。百城富拥桓，万轴架盈邺。时出金石啸，声发不能喝。遐哉作述心，旷世共呼？。告我独学难，业成资辅夹。奈何威凤资，友我等凫鸭。我识江都汪，投分差可恰。匪特经无双，群言工贯插。平时气炎炎，可望难可狎。论文忽幽渺，境拟月寒硖。遂与俗殊尚，狂名纷喋喋。知君求友殷，招来为飞劄。文阵各挽强，敌勍两无怯。我为壁上观，目定不及眨。名山让公等，吾行荷锄锸。
赠程厚孙时为厚孙作书与汪容甫定交
作者：黄景仁
朝代：清
体裁：古风

繄余抱黯陋，研弄鲜精业。横陈抚遗经，诘屈口先嗋。问解嗤俗儒，鲰论何哮呷。识字得未曾，异同先摭扱。赪颜强师承，抱膝未见韐。细或吹牛毛，纡或旋螺甲。虚或逃芒荒，挺或走偪狭。亦藉坐泥蟠，铿响谁与擖。何如返崇山，沈冥守云匣。何如老秦壁，甓甃任颓压。虽然千百年，名义固非乏。缅维两汉英，纷纶工羽翣。名象微言该，训诂精理洽。下际闽洛彦，阐圣在心法。亦坐门户烦，孽庶相攻劫。所贵观其通，不废如裘袷。亦如导支流，纳浸需启闸。亦如冶洪炉，金沙融一霎。谁为同心言，痒处与搔掐。迩欣遘程子，高谈快倾峡。为儒有家世，此任在肩胛。杰观卓不群，雄步坦无跲。觇所下帷处，望气已为愶。百城富拥桓，万轴架盈邺。时出金石啸，声发不能欱。遐哉作述心，旷世共呼𣣲。告我独学难，业成资辅夹。奈何威凤资，友我等凫鸭。我识江都汪，投分差可恰。匪特经无双，群言工贯插。平时气炎炎，可望难可狎。论文忽幽渺，境拟月寒硖。遂与俗殊尚，狂名纷喋喋。知君求友殷，招来为飞劄。文阵各挽强，敌勍两无怯。我为壁上观，目定不及眨。名山让公等，吾行荷锄锸。
赠程生人中
作者：黄景仁
朝代：清
体裁：古风

生年十五六，文采亦已高。黉誉虽籍籍，其气静不挑。淬锐比干镆，灿华争璚瑶。众中得吾子，如得绥山桃。孔融有小友，王充多稚交。亦见古先哲，投分怀英髦。我独何人斯，敢以年自骄。抗颜已弥载，无术相蒸陶。今方与生别，款款觞醇醪。请我赠一言，我意非徒褒。我昔三五日，壮气千星杓。自拟罗预间，置身惟云霄。久之竟无验，誉者今已嘲。尊前有覆辙，敬矣毋相遭。但听我言苦，勿恃君颜韶。
赠袁陶轩
作者：黄景仁
朝代：清
体裁：古风

近为五言谁最长，袁氏之子才英苍。是其家居溟海上，沐浴百宝之灵光。岂独论诗意相可，母老家贫亦如我。负米还兼负笈游，五载重逢话灯火。朗吟时一飘檐花，细雨时闻落山果。怜君家世本崔巍，廉吏之子今难为。道中西华竟谁识，座上北海真君师。师门恩重丘山比，青眼高歌望吾子。莫将歌哭向时人，自有名山报知己。不才似我分飘零，敢托微波寄赏音。须知亲在兼师在，方识君心即我心。
赠陈秋士
作者：黄景仁
朝代：清
体裁：古风

吾侪一聚散，造物巧揄弄。君昔游燕初，河梁一相送。辗转三年间，合此离襟缝。我今客作家，君犹作乡梦。相依若性命，相爱俨伯仲。我识君苦浅，君视我殊众。连床烛一枝，入市辔双控。欢意与淡俱，交情为贫重。前衢溢华骢，后巷飞丝鞚。置身尘热区，心兵按不动。君性更简夷，谈言每微中。能于广座中，一语寂群鬨。风致菊艳霜，诗境梅破冻。莲思火地开，兰拟幽谷种。何物可赠君，骚香为君诵。更感拜母清，助以菽水供。投布识范寒，分金补颜空。相对茅檐中，酣歌时击瓮。为乐曾几时，小别得毋恫。胶漆虽不离，跫距孰为共。各曰有亲养，岂免为人用。君得贤主人，群籍互穿综。得渌乃泛蕖，非高讵栖凤。所幸我辈交，不贵屡过从。聚非青蝇集，散异市儿哄。脱闲命驾来，相期恕疏纵。
赵北口
作者：黄景仁
朝代：清
体裁：七言绝句

居然楚尾吴头画，忽向燕南赵北看。尔许离心攀不得，十三桥柳挂萧寒。
赵渭川至即题其纪游诗卷
作者：黄景仁
朝代：清
体裁：五言律诗

三年诗破笑，万里客排门。衣卸云千嶂，谭倾海一尊。叠成新凤曲，招得古梅魂。昨夜思君梦，罗浮挂月村。
足疾发不得登极乐峰
作者：黄景仁
朝代：清
体裁：古风

兹峰不合名极乐，迟我登临坐缘薄。卧游且觅宗少文，未到中年病腰脚。山中猿鹤休见咍，髀肉已生心未灰。此情恻怆谁得似，如阅宝山空手回。
踏莎美人·发寿阳
作者：黄景仁
朝代：清
体裁：词

背郭依山，投村向驿。古原何限劳劳客。夕阳秋思正清酣。坐对数行秋树古淮南。帐饮还醺，衣尘渐染。送人只有清淮远。几堆残戍几家村。当日锦帆行乐是何人。
踏莎行·十六夜忆内
作者：黄景仁
朝代：清
体裁：词

珠斗斜擎，云罗浅熨，蟾盘偷减分之一。重逢又是一年看，明年看否谁人必。今夜兰闺，痴儿娇女，那知阿母消魂极。拟将归棹趁秋江，秋江又近潮生日。
车中口占
作者：黄景仁
朝代：清
体裁：古风

上车多睡魔，轮喧心更寂。清景纷相迎，好句倏难觅。旋得亦旋忘，云烟付生灭。转念林泉佳，应有幽人宅。对面或相违，而况阻朝夕。长吟招隐篇，谁识车中客。
车中杂成·其一
作者：黄景仁
朝代：清
体裁：五言律诗

荒岗愁揽辔，衰柳雁行边。石角疑掀地，云心欲竟天。世途看马耳，骨相负鸢肩。行路多憔悴，无为独黯然。
车中杂成·其二
作者：黄景仁
朝代：清
体裁：五言律诗

新路如人面，看来总不同。转山皆刮目，得径欲生风。秋潦寒逾缩，高原烧更空。骕骦知我者，讵肯老尘中。
车中杂诗·其一
作者：黄景仁
朝代：清
体裁：古风

天寒行旅稀，语闻浣花老。我见殊不然，劳人多草草。前车接后车，鱼贯争古道。行色或辉煌，形容半枯槁。是各有室家，亦岂无翁媪。置酒亦足娱，寒馑讵不早。而必冲寒行，风霰犯昏晓。我亦厕其间，躯比一粟渺。何意号寒虫，转作流离鸟。一贫能驱人，环顾忧心悄。
车中杂诗·其二
作者：黄景仁
朝代：清
体裁：古风

十室或为堡，三家亦成村。赛社闹鹅鸭，趁虚喧虻蚊。此乡人年丰，民乐气自淳。何乃涂路间，雁户纷成群。扶携杂老稚，负担兼瓶盆。奔号乞一钱，遮攀碍双轮。人饱尔独饥，岁富尔亦贫。或尔爱游手，不肯为石民。叩之旁人言，乃异吾所云。此曹农事毕，耕作待发春。乞食非本意，聊以度萧辰。闻言为失笑，可喜不足嗔。我钱苦易尽，尔术亦已新。谋生固多道，各荷皇天仁。
辛卯除夕
作者：黄景仁
朝代：清
体裁：七言律诗

倏忽流光吹剑过，年年此夕费吟哦。历穷讵有绳堪续，面改难如镜可磨。廿载偏忧来日促，一身但觉负恩多。遥知慈母尊前意，念子今宵定若何。
辞家后一日漫兴
作者：黄景仁
朝代：清
体裁：七言律诗

城东夹岸杨柳丝，去舟一叶随波移。橹痕著水久方灭，远树接天晴始知。出门渐有忆家意，前路正逢明月时。陶然一饮送斜日，漠漠远山空所思。
辰阳道中
作者：黄景仁
朝代：清
体裁：七言律诗

戎溪溪头桃柳春，龙标城畔雨如尘。山通黔蜀多逢瘴，地雉蛮獠喜遇人。但听乌啼能堕泪，况看鸳跕更伤神。功名自昔犹如此，莫为漂零怨此身。
过全椒哭凯龙川先生
作者：黄景仁
朝代：清
体裁：古风

卧龙山势盘嶙峋，驱车欲过车摧轮。前途叱御且休发，腹痛为感生平恩。甘棠到眼尽遗爱，摩挲恻怆伤心魂。生无一面死未哭，此恸不比西州门。三年枉自设虚位，那尽生存感恩谊。此日青山叠叠愁，当年红烛条条泪。辜负看花住马心，不才自分甘抛弃。苦为方干抵死争，谁知争命原无计。此曹心力镇相怜，反自抛残辛苦地。两度战场餐血腥，先生手持千佛经。飘然上赴玉楼去，为道此间多不平。遂令感诵溢吾党，岂独贱子缘私情。暴腮点额无所愤，从此江东亦将隐。斥鴳何来负翼风，蛴螬祇附伤心本。丹旐多时返故乡，楚云燕月两茫茫。可知德政崇碑下，尚有门生吊夕阳。
过张氏废园有感·其一
作者：黄景仁
朝代：清
体裁：七言律诗

曲曲青林远远山，荒园寂寞枕溪湾。蘼芜径没饥鼯窜，烟雨楼空旧燕还。珠钿几经樵叟得，荆扉犹有野人关。我来惆怅斜阳里，落得棠梨半树殷。
过张氏废园有感·其二
作者：黄景仁
朝代：清
体裁：七言律诗

夹镜红桥碧似油，主人曾舣木兰舟。春光如此溪山改，明月无情箫管愁。雪掾重来怅鸲鹆，冬儿何处按凉州。故家杨柳依依绿，飞絮飞花几度秋。
过维衍留宿灯下次韵
作者：黄景仁
朝代：清
体裁：七言律诗

短檠同话雁来天，角尽严城思悄然。衣上黄河悬别泪，尊前锦瑟记流年。壮怀未许看云卧，游地重邀听雨眠。知尔生平亦萧瑟，好抛幽愫结缠绵。
过贾秋壑集芳园故址
作者：黄景仁
朝代：清
体裁：七言律诗

风月平章赐第年，一山楼阁半湖船。若论相业归何地，便有仙居借自天。辽海几时归别鹤，洛阳空复怆啼鹃。半闲后乐俱荒址，满路秋虫咽暮烟。
过钓台
作者：黄景仁
朝代：清
体裁：古风

上者为青云，下者为朽壤。立足一不坚，千古徒怅懩。先生际中兴，空山寄偃仰。乾坤自清宁，道不与消长。钓台高峨峨，江水平如掌。其下多估帆，鹜利日来往。未知此中人，见亦作何想。而我适过之，轻风吹五两。弥望烟云深，高吟众山响。
过钓台
作者：黄景仁
朝代：清
体裁：古风

桐君入我梦，趣我推篷起。一鸟啼岩间，双台峙云里。十载道旁情，惟有狂奴耳。更酌十九泉，饱看桐江水。
过马氏宫址
作者：黄景仁
朝代：清

才从宫树听啼乌，旋见荒台叫鹧鸪。不用官家亲饮马，一鞭已塞洞庭湖。长驱红粉出荆关，旧日承恩数阿蛮。老大飘零人不识，月明低唱望家山。
过马氏宫址·其一
作者：黄景仁
朝代：清
体裁：七言绝句

此地当年歌舞盈，沈沈别殿台二更。一时粉黛齐同首，东野新填乐府成。
过马氏宫址·其三
作者：黄景仁
朝代：清
体裁：七言绝句

才从宫树听啼乌，旋见荒台叫鹧鸪。不用官家亲饮马，一鞭已塞洞庭湖。
过马氏宫址·其二
作者：黄景仁
朝代：清
体裁：七言绝句

俄令野屋化千门，匠手居然帝业尊。开遍夭桃又秾李，东风忙煞会春园。
过马氏宫址·其四
作者：黄景仁
朝代：清
体裁：七言绝句

长驱红粉出荆关，旧日承恩数阿蛮。老大飘零人不识，月明低唱望家山。
过高淳湖水新涨舟行芦苇上十馀里
作者：黄景仁
朝代：清
体裁：古风

前舟疾如飞，后舟忽追及。何物舟背沙沙声，葭薍丛中靡舟入。初疑舟在浅水行，蓑蓑尺五黏天青。谁知一篙不及底，五月已见湖波平。我昔经过始冰涣，水枯尽是黄沙岸。等闲重作倚篷人，浩皛芊眠一悽断。如云帆影去复来，似雪沙鸥聚还散。先时弱质易惊秋，此日偏令远目愁。霜清会见根株出，莫送飞花上客舟。
迈陂塘·蝙蝠
作者：黄景仁
朝代：清
体裁：词

到黄昏、廊虚屋古，和烟倏忽飞动。佛楼山馆时来去，捎破晚风一弄。穿画栋。休搅乱、香窝燕子寻花梦。名经凿空。怪鸟鼠都非，羽毛难别，生不属麟凤。神仙种。何必淮南丹汞。羞他鸡犬相共。寄人檐下须臾事，且耐冷嘲閒讽。寻古洞。闻说有、松脂石乳烟霞供。人间无用。便老尔千年，明砂抛尽，不值一钱重。
迈陂塘·题汤纬堂吟秋图
作者：黄景仁
朝代：清
体裁：词

绿阴阴、夏初庭院，何来秋意如许。丹枫黄菊都移到，似听候虫无数。声在树。有尺五疏襟，约得吟情住。问秋来路。是流水烟村，夕阳渔网，风柳最疏处。贤明府。十载鸣琴单父。笔床茶灶家具。苔窠石径寻诗坐，刚散竹间衙鼓。吟更苦。任侍史青童，窃笑官何故。图中如遇。听闽峤东西，鳌江上下，争唱使君句。
述怀示友人·其一
作者：黄景仁
朝代：清
体裁：七言律诗

□□□□拥翠螺，买山心事半蹉跎。栖迟人海营巢拙，潇洒江村入梦多。手锸尚随穷阮籍，腰围频减瘦维摩。相逢素友皆愁绝，日暮天寒不奈何。
述怀示友人·其二
作者：黄景仁
朝代：清
体裁：七言律诗

自过中年厌此身，劳劳生计为衰亲。早无能事谐流辈，祇有伤心胜古人。篱下寒花非笑伴，檐前饥雀是□宾。街东日日期相访，愁盼风前一绺尘。
退潭舟夜雷雨
作者：黄景仁
朝代：清
体裁：古风

山僧夜半敲石火，照见古壁腾龙蛇。锲风忽刮一灯灭，惊起百鸟鸣呕呀。千林万窍浩呼汹，俄顷急雨翻银车。岭头墨色接天色，白处雨脚垂如麻。我舟忽尔移断岸，噌吰水石声交加。舟人系缆争性命，千丈一落分毫差。悬崖怪树电光里，龙颠虎倒犹盘拿。谁知暴雨不终昔，打篷渐歇筝琵琶。前山已复挂银汉，隔岸尚见飞滩沙。当窗绝壁不能上，薄云来往明于纱。草头点点散萤火，水上阁阁鸣青蛙。新凉美满虽快意，但破好梦方还家。
送伍三磻溪归金陵·其一
作者：黄景仁
朝代：清
体裁：五言律诗

逢君古唐邑，握手溯前游。钟歇鸦啼树，风高客话楼。前途少知己，后约在新秋。愧我无双翼，依人叹滞留。
送伍三磻溪归金陵·其二
作者：黄景仁
朝代：清
体裁：五言律诗

穷途始相识，此别倍伤情。一棹故人去，悠悠湖水平。帆开白公墅，梦绕石头城。从此空宵雨，相思泪满缨。
送何数峰之辉县·其一
作者：黄景仁
朝代：清
体裁：七言律诗

辇洛才名动绮年，识君风雪古幽燕。情如春水桃花后，游共天津析木边。献马客多金长价，好龙人少画销烟。欢场祇意常相守，忽报临歧始惘然。
送何数峰之辉县·其二
作者：黄景仁
朝代：清
体裁：七言律诗

行抛市上荆高去，去访山阳嵇阮游。笑我因人常苦热，羡君别路正迎秋。台空啸落千年响，地古泉争百道流。莫为登临忘回辙，有人凝睇凤城头。
送冯鱼山庶常归钦州
作者：黄景仁
朝代：清
体裁：古风

城南咋与温子别，掩关兀兀愁连旬。如形逐影恃君在，君亦望云怀苦辛。馆阁诸公爱才切，欲为东观留词臣。连章累抑乞归疏，刻意为阻南征轮。君方坐叹我窃喜，天如助我羁故人。朝来排闼忽相告，帝俞所请颁恩纶。九千里路自此别，君复舍我悲奚论。四年聚首不为暂，我怀郁郁常未申。君才盖世锬殊藻，岂独珠海称奇珍。异才自古产遐裔，如汉扬马来峨岷。西江诗派一口吸，却疑涪翁之后身。我无笔力愧衰叶，得君并世气乃伸。清河弱弟亦颖妙，相随嗔书相对贫。玉堂天上坐吟歒，不省京洛多风尘。投诗未答岂敢后，譬图嵩岱难为真。今将作别讵能默，匆匆清泪沾盈巾。去年移家至都下，佣书僦屋炊桂薪。君如东方亦乞米，却于贱子劳指囷。一身苦为故人累，弥留欲报淹兹辰。君今行色亦草草，谁与聚粻分俸缗。日南去路始天北，残年载途归暮春。锦衣岂羡故乡乐，綵服先拜高堂亲。山屏五色开雀尾，海光万道浮龙鳞。还家信乐送者苦，办有魂梦随途津。相思兴会曷有极，最是月夕风之晨。遥知温子卸装久，经过一语烦相询。岭头不少北来使，望寄书礼来频频。
送姜贻绩北上
作者：黄景仁
朝代：清
体裁：五言律诗

槜李城边路，相逢对榻吟。一身湖海气，万里风云心。赋橐长杨笔，题留汉上襟。无端又明发，烟浦悄然深。
送容甫归里·其一
作者：黄景仁
朝代：清
体裁：七言律诗

经年梗泛判游踪，一笑惊从意外逢。甫见投诗辞柳恽，反因堕甑识林宗。栖依共作梁间燕，磥砢孤生涧底松。毕竟因人非了事，谁将云海荡君胸。
送容甫归里·其三
作者：黄景仁
朝代：清
体裁：七言律诗

聚本无端别可惊，寄书寄剑是生平。脱囊生赠吴三尺，完璧全归赵百城。酒尽云山俱黯黯，夜深心烛共明明。前途鸥鸟如相讯，为道忘机是旧盟。
送容甫归里·其二
作者：黄景仁
朝代：清
体裁：七言律诗

羡君乐事故园新，问字谈经大有人。此日众中推折角，他年殿上侍重茵。疗饥字少怜予陋，劝学言温鉴尔真。自忖未材终放弃，江潭瓠落寄吟身。
送嵇立亭归梁溪
作者：黄景仁
朝代：清
体裁：七言律诗

祇送人归不自归，都门柳色故依依。春寒未免欺驼褐，野性行当遂鹿菲。去路江湖随地阔，到时樱笋入筵肥。为君更诵还山乐，第二泉边一浣衣。
送春三首·其一
作者：黄景仁
朝代：清
体裁：古风

昔我初从江上至，春风万里随帆樯。多时水村见桃李，一雨沙渚生菰蒋。比来掩阁青山旁，主人压醅唤客尝。生芹苦笋日登馔，暗觉节物辞青阳。短歌不豪饮不狂，风禽对我当空翔。
送春三首·其三
作者：黄景仁
朝代：清
体裁：古风

朝游沧海暮江汉，余怀渺兮发浩叹。水深网断珊瑚沈，佩去怀空彩云散。侧闻天上朝星辰，谁知人间茹冰炭。长夜耿耿魂茕茕，忧从中来那能断。烛龙收视若木摧，何时得见阊阖烂。玉虬高驾倘见招，急叱羲轮出平旦。
送春三首·其二
作者：黄景仁
朝代：清
体裁：古风

此身卑贱无一能，矫吭但欲为新声。淫哇韶濩世莫辨，当歌忽觉伤我情。飞而食肉负骨相，老饕大嚼聊为生。平原十日醉未醒，一朝辞我归榛荆。因兹对食每不御，感恩七尺鸿毛轻。十年未知所死处，盛时往矣悲慎膺。
送毛佩芳明经归遂安
作者：黄景仁
朝代：清
体裁：七言律诗

家临清练足词源，鲁赵论诗旧业尊。才喜正平逢荐鹗，仍惊东野赋闻猿。道心已长琴三历，世态频倾酒一樽。先著归鞭君计得，白沙翠竹满江村。
送温舍人汝适归广州
作者：黄景仁
朝代：清
体裁：古风

舍人弱冠登华省，鸡树翮翩鹄栖影。紫薇直退书自抄，红药吟成烛犹秉。长安甲第如云高，但觉舍人官独冷。将金作劲玉作寒，似凤声清鹤声警。前身合是罗浮花，吹送寒香过庾岭。我昔献赋来田间，骨节疏顽性孤鲠。片言脱口众已惊，一诗投门君独肯。开樽下榻百不嫌，劝学分餐一何幸。闲披墨妙登宝台，快接谈源助修鲠。雅量如君有几人，对君自失波千顷。十日关晤如经秋，四载弥留共清景。朝来黄气忽上眉，告我君恩许陈请。三百名中未见收，八千里外将归省。我在长安屡送人，祇有送君殊耿耿。交情岂复争聚散，天意有如憎合并。君去江南只半程，却过吴蒙旧乡井。忆别君应念故人，移家我已同浮梗。里中亦有数子才，心雄语随气力猛。扁舟倘作半日停，乞为寄声劳引领。吴天遥拍楚水长，岭树平开越山靓。一路题诗到海南，定比来时更遒整。未能免俗期丁宁，后岁来看曲江杏。
送王桐巢至衡阳
作者：黄景仁
朝代：清
体裁：五言律诗

衡山高嶪嶪，七十二峰阴。得句石宜勒，他时我欲寻。浮云知去意，独鹤引归心。后夜闻猿处，青枫入浦深。
送赵谓川归罗浮
作者：黄景仁
朝代：清
体裁：古风

燕山九月北风厉，残客纷纷整归骑。谁复能争竖子名，可怜短尽长虹气。君亦告我归故林，我为君作还山吟。还山之乐乐曷极，谁使天南客天北。目断飞鹅岭上云，心枯玉女滩头石。朱明霞气成楼台，彩衣凤子迎君来。梦成好续师雄后，书就还教葛令裁。如此家山信堪恋，君倘不归我亦劝。我作长安送客人，何时亦了还山愿。此去山中多白云，莫从众里苦嫌身。倘逢过岭梅花使，好讯荆高市上人。
送违曲
作者：黄景仁
朝代：清
体裁：古风

烟霏霏，水沵沵，郎帆一开数千里。钱塘江头风雨寒，郎行且止郎衣单。冯夷鼓急怒潮吼，为郎一歌行路难。行路难，歌中断，未别郎行带围缓。目力有尽征途遥，忆郎时长梦时短。风兮萧萧，雨兮冥冥。但能使妾颜色老，不能使郎罢长征。
送邵元直南旋
作者：黄景仁
朝代：清

五年心迹感云泥，再世交情恶别离。聚散不妨成小劫，升沈无计可前知。只宜东野闻猿惯，谁笑欧阳赋燕痴。寥落酒旗歌板地，不堪君去我游时。
送邵元直南旋
作者：黄景仁
朝代：清
体裁：七言律诗

五年心迹感云泥，再世交情恶别离。聚散不妨成小劫，升沈无计可前知。祇宜东野闻猿惯，谁笑欧阳赋燕痴。寥落酒旗歌板地，不堪君去我游时。
送邵元直归里即题其享帚楼·其二
作者：黄景仁
朝代：清
体裁：五言律诗

忆昔君家访，高楼琴水阳。檐飞山雨翠，帘捲海云黄。百尺归堪握，千金债易偿。赠行聊壮语，传世有文章。
送陈理堂学博归江南·其一
作者：黄景仁
朝代：清
体裁：七言律诗

一肩行李一吟身，旅食京华计苦辛。草长莺飞宜径去，石泉槐火又重新。从来易水难为别，除却江南不算春。下水船中天上坐，布帆安稳作归人。
送陈理堂学博归江南·其三
作者：黄景仁
朝代：清
体裁：七言律诗

闻道宣房未筑宫，下流春汛颇汹汹。天心是要江河合，地势愁当湖海冲。莫漫停桡赋花月，先教徙宅避鱼龙。秋来更献平渠策，好共贤书达九重。
送陈理堂学博归江南·其二
作者：黄景仁
朝代：清
体裁：七言律诗

闲坊冷曲共嬉游，漠漠风情似水柔。二月浓春过病里，十年往事满心头。狂来每倚三分酒，别去谁消一丈愁。拔脚软红君竟得，不辞典尽鹔鹴裘。
送陈理堂学博归江南·其四
作者：黄景仁
朝代：清
体裁：七言律诗

欲换头衔爱冷官，如君无意得来难。醉时欲碎珊瑚树，醒后仍餐苜蓿盘。但去莫嫌经舍窄，就中差觉宦途宽。江山诗酒须行意，好为师儒一洗酸。
送韦书城南归·其一
作者：黄景仁
朝代：清
体裁：七言绝句

夜灯分作江南梦，看尔风尘竟拂衣。湖上酒徒齐拍手，一天秋与故人归。
送韦书城南归·其二
作者：黄景仁
朝代：清
体裁：七言绝句

来岁銮舆幸吴会，期君献赋排苍旻。可知车骑重归客，即是家徒四壁人。
途中遘病颇剧怆然作诗·其二
作者：黄景仁
朝代：清
体裁：七言律诗

今日方知慈母忧，天涯涕泪自交流。忽然破涕还成笑，岂有生才似此休。悟到往来唯一气，不妨胡越与同舟。抚膺何事堪长叹，曾否名山十载游。
途中遘病颇剧怆然作诗二首·其一
作者：黄景仁
朝代：清
体裁：七言律诗

摇曳身随百丈牵，短檠孤照病无眠。去家已过三千里，堕地今将二十年。事有难言天似海，魂应尽化月如烟。调糜量水人谁在，况值倾囊无一钱。
遇伍三
作者：黄景仁
朝代：清
体裁：五言律诗

君问十年事，凄然欲断魂。一无如我意，尽可对君言。刖屡足犹在，鞭多舌幸存。相期著书好，归去掩蓬门。
遇故人
作者：黄景仁
朝代：清
体裁：古风

终日相对或兀兀，别去乃积千万言。谁知此地复携手，仍无一语如从前。世人但解别离苦，今日相逢泪如雨。风尘满面霜满头，教人那得有一语。
遇王大邦誉
作者：黄景仁
朝代：清
体裁：五言律诗

不是逢摇落，谁知宋玉愁。及关方浩叹，出峡又扁舟。驿路成倾盖，霜天各敝裘。萧萧词客鬓，几度异乡秋。
遇雨止云谷寺·其一
作者：黄景仁
朝代：清
体裁：古风

晕日暗东岭，惨雾忽上蒸。中途遂雷雨，寸步迷崚嶒。电光得峰窍，万道金蛇腾。侧身进虎队，彻骨寒生棱。云根积阴曀，石发黏鬅鬙。纵有亥竖足，欲展嗟何能。同队匿咫尺，千唤不一膺。屏翳稍却怒，渐放重峦层。匿者乃四出，迎客来山僧。扶曳逗灵刹，快得楼窗凭。惊传适来处，已有悬崖崩。
遇雨止云谷寺·其二
作者：黄景仁
朝代：清
体裁：古风

斋厨列蔬果，茗味更清绝。老僧喜相告，幸未山水发。往年梅雨多，岭径每漂没。崖颠田数亩，冲入万丈窟。间有槱苏人，焉能辨存殁。闻言笑谢之，毋为诧咄咄。如此名山中，岂受征夫骨。不祷得神庇，我心滋臬虺。衣薄深山寒，且与煨榾柮。
道中
作者：黄景仁
朝代：清
体裁：古风

西行及馀月，身与万物旅。鴶鵴鸣我前，千山富梅雨。忧食及麦秋，憩劳恋槐午。深嶂留馀春，高原逆初暑。芳景一以移，恍若岁无主。空缅曲宴赏，方乖浣花侣。长为陌头人，日月不我与。
道中偶成
作者：黄景仁
朝代：清
体裁：古风

在家习便散，手足忘劳劬。筋疲肉笃懒栉沐，晓卧更厌当关呼。在路不自由，鸡鸣辄惧发。万家晓梦犹未醒，带黑城门半呀豁。出城历乱经溪塘，野风吹来沁骨凉。雾收山色隔林见，日出人影欹波长。车幨不卷续馀梦，梦闻人语过村庄。饥来道旁饭，饭罢复危坐。尘头渐障岚气昏，铃语时闻鸟声和。闲吟闲眺睡复醒，百折纡途若缘磨。城郭仍从瞑色逢，市尘又向灯前过。一椽待我宿，嗒然解囊卧。一日复一日，一宵仍一宵。去路日以远，别家日以遥。一衣与一食，千里悬相招。吁嗟劳人亦已劳，何日归作西峰樵。
道中秋分
作者：黄景仁
朝代：清
体裁：七言律诗

万态深秋去不穷，客程常背伯劳东。残星水冷鱼龙夜，独雁天高阊阖风。瘦马羸童行得得，高原古木听空空。欲知道路看人意，五度清霜压断蓬。
道中秋分
作者：黄景仁
朝代：清

万态深秋去不穷，容程常背伯劳东。残星水冷鱼龙夜，独雁天高阊阖风。瘦马羸童行得得，高原古木听空空。欲知道路看人意，五度清霜压断蓬。
道旁废园
作者：黄景仁
朝代：清
体裁：五言律诗

何人行乐处，零落见陂池。草竟长于我，花还开向谁。盛时来已晚，过客见同悲。问讯樵苏者，模糊半不知。